**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Δεκεμβρίου 2016, ημέρα Πέμπτη και ώρα 14.20΄, στην Αίθουσα «Προέδρου Αθανασίου Κων. Τσαλδάρη» (223)**,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Χωρικός σχεδιασμός - βιώσιμη ανάπτυξη». (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο κ. Γεώργιος Σταθάκης, Υπουργός Περιβάλλοντος και Ενέργειας, καθώς και αρμόδιοι υπηρεσιακοί παράγοντες.

Επίσης στη συνεδρίαση παρέστησαν: Ο κ.Κωνσταντίνος Αγοραστός, Πρόεδρος της Ένωσης Περιφερειών Ελλάδας (ΕΝΠΕ), ο κ. Σάββας Χιωνίδης,Δήμαρχος Κατερίνης και Πρόεδρος της Επιτροπής Χωροταξίας, Υποδομών και Περιβάλλοντος της ΚΕΔΕ, η κυρία Αναστασία Λαγουδάκη,Ειδική Σύμβουλος της ΚΕΔΕ, Πολεοδόμος Χωροτάκτης, ο κ. Εμμανουήλ Μπαλτάς,Σύμβουλος της Κεντρικής Ένωσης Επιμελητηρίων Ελλάδας (ΚΕΕΕ), η κυρία Μαρίνα Σπυριδάκη, Διευθύντρια του Τομέα Επιχειρηματικού Περιβάλλοντος και Ρυθμιστικής Πολιτικής του ΣΕΒ, ο κ. Ιωάννης Μωραΐτης, Μέλος της Επιτροπής Χωροταξίας του ΣΕΒ, ο κ. Γεώργιος Στασινός, Πρόεδρος του Τεχνικού Επιμελητηρίου Ελλάδας (ΤΕΕ), ο κ. Κωνσταντίνος Κωνσταντινίδης,Αντιπρόεδρος Οικονομικών του Δ.Σ. του ΣΕΤΕ Πρόεδρος του Δ.Σ. της Ελληνικής Εταιρείας Περιβάλλοντος και Πολιτισμού (ΕΛΛΕΤ), η κυρία Άννα Νικολάου,Γενική Γραμματέας της ΕΛΛΕΤ και Αντιπρόεδρος της ΣΕΠΟΧ**,** ο κ. Ευστάθιος Καντάς,Πρόεδρος της Ένωσης Γεωγράφων Ελλάδας, η κυρία Αύρα Κυριοπούλου, Πρόεδρος του Συλλόγου Ελλήνων Πολεοδόμων και Χωροτακτών (ΣΕΠΟΧ) , Εθνικό Μετσόβιο Πολυτεχνείο (ΕΜΠ), Σχολή Αρχιτεκτόνων -Τομέας Πολεοδομία, η κυρία Σοφία Αυγερινού – Κολώνια, Καθηγήτρια, Διευθύντρια του Τομέα Πολεοδομίας και Χωροταξίας του ΕΜΠ και ο κ. Νικόλαος Μπελαβίλας, Αναπληρωτής Καθηγητής του ΕΜΠ.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Ζεϊμπέκ Χουσεΐν, Θεοφύλακτος Γιάννης, Καματερός Ηλίας, Καρακώστα Εύη, Καραναστάσης Απόστολος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Σηφάκης Γιάννης, Σιμορέλης Χρήστος, Συρμαλένιος Νίκος, Τελιγιορίδου Ολυμπία, Κόνσολας Εμμανουήλ, Σκρέκας Κωνσταντίνος, Σαχινίδης Ιωάννης, Αρβανιτίδης Γεώργιος, Τζελέπης Μιχαήλ, Μανωλάκου Διαμάντω, Καμμένος Δημήτριος, Λαζαρίδης Γεώργιος, Μαυρωτάς Γεώργιος και Γεωργιάδης Μάριος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλώς ήλθατε στο Κοινοβούλιο και ευχαριστούμε που ανταποκριθήκατε στην πρόσκληση. Ήδη, έχουν έρθει και κάποια υπομνήματα, τα οποία θα σταλούν ηλεκτρονικά στα μέλη της Επιτροπής.

Θα ξεκινήσουμε τη διαδικασία, αλλά θέλω να πω ότι θα δώσουμε το λόγο στους καλεσμένους για τρία λεπτά να τοποθετηθούν και έπειτα, θα ακολουθήσουν οι ερωτήσεις των Βουλευτών και τέλος, θα έχετε το χρόνο για να απαντήσετε στις ερωτήσεις. Το λόγο έχει ο κ. Μπαλτάς.

ΕΜΜΑΝΟΥΗΛ ΜΠΑΛΤΑΣ(Σύμβουλος της Κεντρικής Ένωσης Επιμελητηρίων Ελλάδας (ΚΕΕΕ)): Σας ευχαριστώ, πολύ κυρία Πρόεδρε.

Κύριε Υπουργέ, κυρία Γενική Γραμματέα, κυρίες και κύριοι Βουλευτές, αγαπητοί εκπρόσωποι των παραγωγικών τάξεων και των επιχειρήσεων. Θέλουμε να ευχαριστήσουμε πολύ για την ευκαιρία που μας δίνετε να είμαστε εδώ, έως το και υπό τη βία ενός εξαιρετικά σύντομου χρόνου για να τοποθετηθούμε, γιατί σε κάθε περίπτωση, η κατάθεση των προτάσεών μας και η καταχώρησή τους στα πρακτικά, παρόντων των μελών της Ελληνικής Αντιπροσωπείας είναι πάρα πολύ σημαντική πράξη και από άποψη πολιτικής.

Βέβαια, θα ήθελα να πω κάτι, ενδεχομένως σπουδαιότερο, ότι η συμμετοχή στις διαβουλεύσεις έχει νόημα και αποκτά περιεχόμενο, όταν οι τοποθετούμενοι διατυπώνουν κάποιες απόψεις που τις αντλούν από την εμπειρία και την πραγματική ζωή κι αυτές, εισακούγονται στο πλαίσιο της πολιτικής γιατί η νομοθέτηση δεν μπορεί να είναι τίποτε άλλο, παρά η υιοθέτηση μιας ισορροπίας που εκφράζει, βεβαίως, συμφέροντα, αλλά σε κάθε περίπτωση, τυποποιηθεί μια έννομη τάξη.

Έτσι, θα ήθελα, ξεκινώντας να σας πω ότι δεν είναι αρκετά αισιόδοξο το γεγονός ότι έχουμε υποβάλει 28 προτάσεις νόμου στο πλαίσιο της δημόσιας διαβούλευσης, μάλιστα, με τη νομοτεχνική διατύπωση, ενσωματώνοντας τις προτάσεις μας μέσα σε άρθρα και δυστυχώς, δεν είδαμε καμία εξ αυτών να γίνεται αποδεκτή.

Κορυφαίο παράδειγμα, που είναι πραγματικά αναιτιολόγητο, είναι αυτό στο οποίο αναφερόμαστε, ιδιαιτέρα στο Εθνικό Συμβούλιο Χωροταξίας, όπου στο ν.4269 που καταργείτε, 20 φορείς που συνιστούν την ηγεσία της χώρας από άποψη εκπροσώπων παραγωγής και επιστήμης και ειδικά στη χωροταξία και την αρχιτεκτονική εκπροσωπούνται και στο νέο νόμο ο μοναδικός που λείπει είναι η Κεντρική Ένωση Επιμελητηρίων Ελλάδας που είναι κατά την άποψή μας ο δεύτερος μετά τον ΣΕΒΕ, εξίσου σημαντικοί εκπροσώποι των παραγωγικών τάξεων και βεβαίως, η Ένωση Ελλήνων Περιφερειολόγων. Παρά την επιμονή και τις επιστολές που εστάλησαν, ήδη από 21 Νοεμβρίου, είναι εντυπωσιακό το γεγονός ότι και στο νομοσχέδιο που κατατέθηκε τέτοιου είδους αναφορά δεν υφίσταται.

Από κει και μετά, επειδή είναι ο χρόνος αμείλικτα μικρός, έχει σημασία να ειπωθεί ότι το εντυπωσιακό της συζήτησης που οδηγείται σε αδιέξοδο είναι ότι αυτές οι προτάσεις επί των οποίων αναφέρομαι, μερικές εξ αυτών είχαν να κάνουν με μια δημιουργική, συνθετική αποτύπωση ορισμών και νομοθετημάτων που έλειπαν από λάθος του νομοθέτη ή από έλλειψη εξειδικευμένης τεχνογνωσίας, γύρω από ειδικά νομοθετήματα που διατρέχουν το νομοθέτημα για το οποίο γίνεται η συζήτηση και που αιτιολογημένα δεν θα μπορούσε κάποιος ίσως, να τα έχει όλα στην σκέψη του και τη γνώση του την ώρα που διατύπωνε.

Ένα απλό χαρακτηριστικό παράδειγμα είναι ότι ενώ υποδείξαμε ότι οι οργανωμένοι υποδοχείς δεν είναι μόνο οι του ν.3982, αλλά είναι και οι του ν.4302 της Εφοδιαστικής Εθνικής Εμβέλειας. Είναι και του ν.2545, του παλιού νόμου που αντικατέστησε το ν.3982, είναι και οι 27 επιχειρηματικές περιοχές της ΕΤΒΑ, του νομοθετικού πλαισίου του ’70. Αυτός που έκανε τις σχετικές επεξεργασίες δεν πρόσεξε ούτε καν αυτό.

Από κει και μετά, είναι επίσης, αρκετά ενοχλητικό το γεγονός, ότι κατά την υποβολή των προτάσεων ανεδείχθησαν πιθανές δυσκολίες που θα ανακύψουν στην αδειοδότηση έργων που πάει να διευθετήσει το νομοθέτημα, από δυσνόητες αναφορές ή πολυσήμαντες και πολυσημαινόμενες διατυπώσεις. Έτσι, στην προσπάθειά μας να εξειδικεύσουμε και να διευκρινίσουμε με πιο απόλυτο και σαφή τρόπο πράγματα που θα έπρεπε να διατυπωθούν και όχι να αλλάξουν το νομοθέτημα. Αυτές οι διατυπώσεις μας, -λυπάμαι γι' αυτό-, ελήφθησαν για να διαστρέψουν ακόμα περισσότερο το νομοθέτημα.

Θα δώσω ένα χαρακτηριστικό παράδειγμα και θα τελειώσω με αυτό. Ο νόμος για τα επιχειρηματικά πάρκα και παρενθεντικά είναι υπέρ της εντός σχεδίου δόμησης και υπέρ της πολεοδόμησης των περιοχών στις οποίες εγκαθίστανται παραγωγικές δραστηριότητες. Δεν επιθυμεί και δεν θέλει την αναπαραγωγή της εκτός σχεδίου δόμησης, που συνιστά τη μεγαλύτερη περιβαλλοντική όχληση στην πατρίδα μας. Πάνω σε αυτή τη στρατηγική είναι δομημένες οι προτάσεις μας.

Ενώ, λοιπόν, σε όλες τις περιοχές ανάπτυξης σχεδίου πόλεως που κάνει η χώρα από το ‘23 και κυρίως από το ’37, τα υδατορέματα ρυθμίζονται ταυτόχρονα με την απόφαση έγκρισης της πολεοδομικής μελέτης- όπως ορίζει και η τελευταία νομοθεσία με το ίδιο προεδρικό διάταγμα- έρχεται ο νομοθέτης εδώ, όταν του υποδείξαμε ότι εδώ πρέπει να το διευκρινίσουμε και το κάνει με την πράξη έγκρισης της επένδυσης, η οποία είναι σε πολύ πρώιμο στάδιο, έχει χαρακτήρα έγκρισης στρατηγικής επένδυσης από διυπουργική επιτροπή- για να δώσω ένα θεσμικό ανάλογο, μια τυπική νομική αναλογία- και κατά συνέπεια, είναι έγκριση υπό προϋποθέσεις που μπορεί να γίνει και που ενδεχομένως και ο επενδυτής δεν θα έχει το απαιτούμενο επενδυτικό βάρος που ο νόμος απαιτεί μετά την έγκριση να αναλάβει για την υιοθέτηση.

Ερχόμαστε, λοιπόν, σε ένα βεβαρημένο θεσμικό πλαίσιο που θέλει 48 μήνες την αδειοδότηση μια τέτοια επένδυση από τη λήψη της απόφασης, ο κ. Υπουργός, προς τιμήν μας έχει παρακολουθήσει ειδικό «σεμινάριο» για αυτό στο ΣΕΒ, σήμερα αυτοί οι 48 μήνες, με μια απλή φράση, φοβάμαι, ότι γίνονται το διπλάσιο. Τι θέλω να πω;

Ειλικρινά, θέλουμε να σας παραδώσουμε, κύριε Υπουργέ, δεν ξέρουμε ποια μπορεί να είναι η χρονική δυνατότητα ή η τακτική διαδικασία με την οποία θα μπορούσαμε σε πολύ ανοικτή ακοή να μιλήσουμε λέξη προς λέξη, άρθρο προς άρθρο, κάποια πράγματα πολύ σημαντικά που δεν αλλοιώνουν ένα πολύ καλό νομοθέτημα, επί του οποίου επί της αρχής δεν έχουμε διαφωνίες, αλλά επειδή «ο διάβολος κρύβεται στις λεπτομέρειες», οι απίστευτες λεπτομέρειες που παρουσιάστηκαν τις τελευταίες ώρες ή μέρες, το καταστρέφουν. Δεν πρόκειται να δώσουν παραγωγικές επενδύσεις. Σας το λέμε με πλήρη συνείδηση της αλήθειας και τις ανάγκες που και ο ίδιος υποστηρίζονται προσωπικά για την ανάπτυξη σε αυτή τη χώρα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Χιωνίδης.

ΣΑΒΒΑΣ ΧΙΩΝΙΔΗΣ (Δήμαρχος Κατερίνης και Πρόεδρος της Επιτροπής Χωροταξίας, Υποδομών και Περιβάλλοντος της ΚΕΔΕ): Κυρία Πρόεδρε, κύριε Υπουργέ, κυρίες και κύριοι, αντιλαμβανόμαστε πάρα πολύ καλά ότι ήταν ανάγκη για να μην προχωρήσουμε στην έκδοση των προδιαγραφών ότι θα έπρεπε να εφευρεθεί ένας τρόπος να μπορέσουμε να κάνουμε κάποια «τροπολογία», ώστε να μπορέσουμε να ξεπεράσουμε το θέμα της έκδοσης προδιαγραφών. Είναι κρίσιμες και αποτελούν για προαπαιτούμενο από το κουαρτέτο και το μνημόνιο συνεργασίας. Αυτό γίνεται αντιληπτό κι εμείς είμαστε μαζί σας, και βεβαίως, αντιλαμβανόμαστε ότι δεν μπορούν να γίνονται όλα τα πράγματα, όπως θέλουμε, ιδιαίτερα, σε αυτές τις κρίσιμες καταστάσεις.

Μεγάλο ζήτημα για εμάς, είναι το κομμάτι του Τοπικού Χωρικού Σχεδίου, το οποίο υποκαθιστά εν πολλοίς, τα Γενικά Πολεοδομικά Σχέδια ή τα ΣΧΟΑΠ, όπως λεγόταν παλαιότερα. Μόνο, που στη συγκεκριμένη περίπτωση, το Τοπικά Χωρικά Σχέδια χρειάζονται αρκετές υπουργικές αποφάσεις, όπως είναι συνηθισμένο, βεβαίως, στην Ελλάδα κάθε νομός να συνοδεύεται από μια «ουρά» υπουργικών αποφάσεων και εγκυκλίων.

Αυτό ίσχυε και παλαιότερα και κάποια χρόνια, κάποιοι άνθρωποι, όχι η σημερινή κυβέρνηση, αλλά και η σημερινή, δεν προχωρήσαμε στο να δώσουμε διευκρινιστικές, τι γίνεται τελικά με τα Τοπικά Χωρικά Σχέδια. Δηλαδή, πώς θα γίνει η μετάλλαξη ενός Γενικού Πολεοδομικού Σχεδίου σε Τοπικό Χωρικό Σχέδιο.

Αυτό, δεν το έχουμε και νομίζω, είναι το αυτονόητο, κύριε Υπουργέ, και θα παρακαλούσαμε θερμά, αυτό θα βοηθήσει πάρα πολύ άμεσα να υπάρξουν αυτές οι υπουργικές αποφάσεις, ώστε να μπορούμε να λειτουργήσουμε, γιατί επενδύθηκαν εκατοντάδες χιλιάδες ευρώ για τη δημιουργία Γενικών Πολεοδομικών Σχεδίων για ΣΧΟΑΠ, τα οποία σήμερα, δεν γνωρίζουμε αν μπορούν να μεταλλαχθούν ή πρέπει να ξεκινήσουμε από την αρχή μια διαδικασία της δημιουργίας Τοπικών Χωρικών Σχεδίων.

Κατά τα άλλα, έχουμε καταθέσει συγκεκριμένες προτάσεις και στην προηγούμενη πολιτική ηγεσία και στους συνεργάτες του, τον κ. Σκουρλέτη, τον Ιανουάριο του 2016, έτσι υπήρχε η αίσθηση ότι θα συμπεριληφθούν αρκετά από αυτά, αλλά δεν διαπιστώσαμε ότι συμπεριλαμβάνονται πάρα πολλά και αυτό προκύπτει.

Γίνονται στο άρθρο 1, βασικές μικρές λεκτικές τροποποιήσεις και επεξηγηματικές προσθήκες και βέβαια, προστίθεται ο σημαντικός όρος της βιώσιμης ανάπτυξης. Σήμερα, βιώσιμη ανάπτυξη είναι η κυκλική οικονομία, θα μπορούσε να προστεθεί και αυτός ο όρος, γενικότερα σε ό,τι επενδύουμε.

Μετονομάζεται η εθνική χωροταξική στρατηγική σε εθνική χωρική στρατηγική και προστίθεται πρόβλεψη του ν.2742/1999 που εξειδικεύεται στο περιεχόμενο και στο χαρακτήρα της. Επίσης, αυτό που θα παρακαλούσαμε είναι να ληφθεί σοβαρά υπόψη, εφόσον πάμε σε τοπικά χωρικά σχέδια, έχουμε σχεδόν το 33% της Ελλάδας να είναι περιοχές «natura». Μέχρι να γίνουν αυτά τα διατάγματα, τα οποία να ορίζουν χρήση και λειτουργία των συγκεκριμένων ζωνών, θα μπορούσε να περιληφθούν βασικές αρχές και διαδικασίες σε ένα πρώτο στάδιο για το πώς θα διαχειριστούμε τις Ζώνες Οικιστικού Ελέγχου (ΖΟΕ) μέσα από τα τοπικά χωρικά σχέδια. Αυτό, πραγματικά θα βοηθούσε πάρα πολύ και στην ανάπτυξη και στο λογικό της λειτουργίας. Εν μια νυκτί, δεν ξέρουμε με ποιες μελέτες, βάλαμε σχεδόν την μισή Ελλάδα να είναι περιοχές «natura», όλη η Πίνδος είναι περιοχή «natura». Εμείς είμαστε με το περιβάλλον, και μάλιστα, πολύ φίλοι του περιβάλλοντος, αλλά το περιβάλλον έχει μια συγκεκριμένη λογική. Το περιβάλλον για το «φαίνεστε» δεν βοηθάει πουθενά. Υπάρχουν περιβαλλοντολόγοι διαφόρων τύπων. Σήμερα στον πλανήτη Γη υπάρχουν 7 δισ. άνθρωποι, πρέπει να δούμε λοιπόν πώς θα επιβεβαιώσουμε στα πλαίσια μιας κυκλικής οικονομίας, προστατεύοντας και αναπτύσσοντας πραγματικά το περιβάλλον.

Στο εθνικό συμβούλιο χωροταξίας επανέρχεται η πρόβλεψη ότι προεδρεύει επιστήμονας αναγνωρισμένου κύρους, ευρείας αποδοχής και εμπειρίας σε θέματα χωροταξίας που ορίζεται από τον Υπουργό Περιβάλλοντος και όχι ο Γενικός Γραμματέας Χωροταξίας Αστικού Περιβάλλοντος, όπως προέβλεπε ο ν.4269. Αυτό δεν ξέρω εάν βοηθάει, όπως επίσης, το πώς συμμετέχουν διάφοροι φορείς, η ΚΕΔΕ διατηρεί το ένα μέλος που έχει στο Εθνικό Συμβούλιο Χωροταξίας. Καταργείτε, όμως η εκτελεστική επιτροπή του Εθνικού Συμβουλίου Χωροταξίας στην οποία συμμετείχε και η ΚΕΔΕ. Παρακαλούμε, να περιληφθεί, διότι έχουμε τις ίδιες αγωνίες απέναντι στην κοινωνία, απέναντι στο περιβάλλον και σε θέματα χωροταξίας. Θα παρακαλούσα να το λάβετε σοβαρά υπόψη.

Τα ειδικά χωρικά πλαίσια μεταφέρονται σε ειδικά χωροταξικά πλαίσια γίνονται μόνο ενδεικτικές προσθήκες. Από κει και πέρα στα περιφερειακά χωρικά πλαίσια, γίνονται επίσης λεκτικές προσθήκες. Δεν αλλάζει κάτι ιδιαίτερο, παρά μόνο αυτά, τα οποία δεν είναι ουσιαστικά. Θα παραμείνω στις τρεις παρατηρήσεις επί της ουσίας, τα υπόλοιπα τα έχουμε καταγεγραμμένα και θα παρακαλούσα το Προεδρείο να καταθέσουμε τις θέσεις, αξιολογημένες και σε συγκριτική αξιολόγηση με το υφιστάμενο νομικό πλαίσιο, τις οποίες παρακαλούμε εφόσον είναι χρήσιμες και πιστεύουμε πως είναι χρήσιμες, γιατί θέλουμε μόνο θετικά να προσφέρουμε σε αυτή την τεράστια προσπάθεια που κάνει η χώρα μας, ώστε να μπορέσουμε παρόλο τις οικονομικές δυσχέρειες να έχουμε πρώτο παράγοντα τη βιώσιμη ανάπτυξη και την προστασία του περιβάλλοντος. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Είναι εδώ η κυρία Σπυριδάκη, Διευθύντρια του τομέα Επιχειρηματικού Περιβάλλοντος και Ρυθμιστικής Πολιτικής του ΣΕΒ και ο κ. Μωραΐτης, μέλος της Επιτροπής Χωροταξίας του ΣΕΒ. Το λόγο έχει ο κ. Μωραΐτης.

ΙΩΑΝΝΗΣ ΜΩΡΑΪΤΗΣ (Μέλος της Επιτροπής Χωροταξίας του ΣΕΒ): Ευχαριστώ, κυρία Πρόεδρε. Κύριε Υπουργέ, κύριοι Βουλευτές, εκ μέρους του ΣΕΒ και της Επιτροπής Χωροταξίας σας ευχαριστούμε θερμά για την πρόσκληση και τη δυνατότητα να σας πούμε τις απόψεις μας για το σχέδιο νόμου που εισάγεται προς ψήφιση. Ο ΣΕΒ αναγνώρισε την ανάγκη να υπάρχουν αλλαγές στον ν.4269/ 2014, πριν αυτός αρχίσει να εφαρμόζεται, όταν τέθηκε σε αναστολή πριν περίπου ένα χρόνο και έδειξε αμέριστη κατανόηση στις καθυστερήσεις που επέφερε η επί 1,5 χρόνο προσπάθεια αναθεώρησής του. Να επισημάνω ότι η κατάργηση των χρήσεων γης με τον ν.4389 εγκαθίδρυσε σε ένα καθεστώς αβεβαιότητας για κάθε νέα επένδυση που θα μπορούσε να πραγματοποιηθεί στη χώρα.

Στο πλαίσιο αυτό αναγνωρίζουμε τις παρεμβάσεις που εσείς εισαγάγετε με το σχέδιο νόμου, οι οποίες πράγματι συμβάλουν, πρώτων, στην αποσαφήνιση στο επίπεδο του σχεδιασμού, δεύτερον, στην ενίσχυση της δυνατότητας των σχεδίων να καταρτίζονται και να εγκρίνονται με τον πιο ευέλικτο τρόπο και τρίτον, στην ενίσχυση του ρόλου του Εθνικού Συμβουλίου Χωροταξικού Σχεδιασμού.

Εντούτοις, με λύπη διαπιστώσαμε ότι παρόλη την προσπάθεια διαβούλευσης που πράγματι έγινε και τις αναλυτικές επισημάνσεις που κάναμε στους συνεργάτες σας, διατηρείται διατάξεις και διατυπώσεις που δυναμιτίζουμε και ακυρώνουν το καινοτόμο εργαλείο των ειδικών χωρικών σχεδίων. Συγκεκριμένα, αυξάνεται η αβεβαιότητα του επενδυτή, παρόλες τις διακηρυγμένες προθέσεις σας για το αντίθετο και αυξάνεται το διοικητικό βάρος και τις χρονικές καθυστερήσεις σε επενδύσεις που θα το αξιοποιούσαν. Υπενθυμίζεται ότι πλέον τα ειδικά χωρικά σχέδια είναι τα επιχειρηματικά πάρκα, οι τουριστικές επενδύσεις, οι εγκαταστάσεις εφοδιαστικής αλυσίδας.

Όλα αυτά είναι πολύ σημαντικά για την ελληνική οικονομία και θα φέρουν ξένες επενδύσεις. Αναφέρομαι, στην παρ. 5 του άρθρου 8, το οποίο εισάγει διαδικασίες έγκρισης για οποιοδήποτε ΕΧΣ, το οποίο χρειάζεται να τροποποιήσει τον υφιστάμενο πολεοδομικό σχεδιασμό. Ιδιαιτέρως με το να απαιτείται η έκδοση υπουργικής απόφασης για την προέγκριση, «ανοίγει» την πόρτα στον κάθε κακοπροαίρετο να προσβάλει στον ΣτΕ οποιαδήποτε επενδυτική προσπάθεια μέσω ΕΧΣ. Ουσιαστικά, η υπουργική απόφαση, όταν αυτή θα προσβληθεί, όλοι γνωρίζουμε ότι το Συμβούλιο της Επικρατείας μπορεί για κάποια χρόνια να καθυστερήσει αυτή την απόφαση του, η οποία ακόμα και εάν έχει εγκριθεί από τα όργανα της διοίκησης, μετά την αίτηση του επενδυτή, ο επενδυτής αυτός θα έπρεπε να περιμένει χρόνια, να εκκινήσει ξανά τις μελέτες του, να υποβάλλει ξανά το φάκελο, να τον δουν ξανά τα ίδια όργανα, τα οποία ο Υπουργός θα προωθήσει στο Συμβούλιο της Επικρατείας για να γίνει αυτό προεδρικό διάταγμα. Ουσιαστικά, με αυτή τη διαδικασία ούτε επιταχύνεται, ούτε προστατεύεται ο επενδυτής, αλλά αντίστοιχα απαξιώνεται η προσπάθειά του για την χρησιμοποίηση αυτού του πολύ σημαντικού εργαλείου, ίσως του σημαντικότερου εργαλείου αυτού του νόμου.

Επίσης, με τις διατάξεις του άρθρου 6, αναβαθμίζεται ο ρόλος των περιφερειακών πλαισίων σε βάρος των ειδικών χωροταξικών, χωρίς να παρέχονται εγγυήσεις ότι θα ακολουθήσουν τον επικείμενο σχεδιασμό και αποκτούν κανονιστικό περιεχόμενο, καθώς περιλαμβάνουν εφεξής και γενικές διατάξεις χρήσεων γης και δόμησης, με ισχύ μέχρι τη θεσμοθέτηση του υποκείμενου ρυθμιστικού σχεδιασμού. Με τον τρόπο αυτό τα περιφερειακά χωροταξικά πλαίσια, υποκαθιστούν σε κάποιο βαθμό και τον τοπικό ρυθμιστικό σχεδιασμό, δηλαδή τα τοπικά χωρικά σχέδια.

Τελειώνοντας, θα ήθελα επίσης, να προσθέσω για τα άρθρα 7 και 9 που αναφέρονται σε συντελεστές δόμησης για περιοχές παραγωγικών και επιχειρηματικών δραστηριοτήτων, ουσιαστικά καταργώντας όλα αυτά τα ειδικά καθεστώτα που υπηρετούν τα συγκεκριμένα εργαλεία, όπως επιχειρηματικά πάρκα, ΒΕΠΕ και ΒΙΠΕ. Στις μεταβατικές διατάξεις, υπάρχει σοβαρός κίνδυνος, να ακυρωθεί ο όποιος σχεδιασμός είχε προλάβει να πραγματοποιηθεί με τις διατάξεις των χρήσεων γης του ν.4269, όσο ήταν ακόμα σε ισχύ.

Κύριε Υπουργέ, θα θέλαμε να επισημάνουμε για άλλη μια φορά και σας παρακαλούμε να δείτε και να αναθεωρήσετε τη διαφαινόμενη απόφασή σας να αχρηστεύετε τα ειδικά χωρικά σχέδια με τη διαδικασία της προέγκρισης. Παρακαλούμε να το κάνετε, έστω και αυτή τη στιγμή, για το καλό της εθνικής οικονομίας, την οποία έχει τόσο ανάγκη για να αναπτυχθεί η χώρα, η οποία θα φέρει δημόσια έσοδα και θέσεις εργασίας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Στασινός, Πρόεδρος του Τεχνικού Επιμελητηρίου Ελλάδας (ΤΕΕ).

ΓΕΩΡΓΙΟΣ ΣΤΑΣΙΝΟΣ (Πρόεδρος του Τεχνικού Επιμελητηρίου Ελλάδος (ΤΕΕ)): Ευχαριστώ, κυρία Πρόεδρε. Ευχαριστούμε για την πρόσκληση. Θέλω, καταρχήν, να πω στον Υπουργό καλή δύναμη, γιατί ενώ ήταν στο Υπουργείο Ανάπτυξης, έχει έρθει στο Υπουργείο που είναι πάνω από το Υπουργείο Ανάπτυξης στα θέματα ανάπτυξης. Όσα χρήματα και να υπάρχουν από επενδυτές, ιδιώτες ή μη, εάν δεν προβλέπεται σε διαδικασίες και εάν οι διαδικασίες δεν είναι διασφαλισμένες, δεν μπορεί κανένας στη χώρα να κάνει καμία επένδυση. Άρα, να ξέρετε ότι έχετε έρθει σε πολύ κρίσιμο Υπουργείο, το οποίο μπορεί να βοηθήσει ή να καταστρέψει την ανάπτυξη της χώρας.

Καταρχήν, θα ήθελα να πω ότι θεωρώ αρνητικό ότι κανένας εκπρόσωπος από κανέναν φορέα, ούτε από το ΤΕΕ, ούτε από άλλους φορείς που έχουν μιλήσει δεν έχει έρθει πιο πριν σε διάλογο με το Υπουργείο. Ενδεχομένως, να θεωρούμαστε ότι δεν γνωρίζουμε τα συγκεκριμένα θέματα που θα πρέπει να τα εφαρμόσουμε, ειδάλλως ήμασταν πρόθυμοι να συμμετέχουμε σε αυτές τις διαδικασίες. Σας λέω ότι το τελευταίο διάστημα, τον τελευταίο μήνα, έχω μιλήσει με πολλούς συναδέλφους και εκπροσώπους φορέων που έχουν να προσφέρουν πάρα πολλά σε αυτό το νομοσχέδιο, αλλά δεν κλήθηκαν ποτέ και προφανώς, σε τρία λεπτά δεν μπορούμε να τα καταθέσουμε όλα, θα έπρεπε να υπάρχει ένας διάλογος.

Παρόλα αυτά, αν υπάρχουν πιο καλοί και πιο ειδικοί από εμάς, τότε το αποδεχόμαστε αυτό και προχωράμε πιο πέρα.

Επίσης, δεν έχω καταλάβει- ενώ κατατέθηκε χθες το νομοσχέδιο, να μας πείτε γιατί μπορεί να υπάρχει κάποια μνημονιακή αιτία, κάποιος μνημονιακός λόγος - γιατί ήταν τόσο επείγον και κληθήκαμε σήμερα μετά τις 12.00 το μεσημέρι, ώστε να παραστούμε στις 14.00΄ που θα ήταν πιθανόν κάποιοι άλλοι φορείς να δύνανται, ενώ εμείς κάναμε τα αδύνατα δυνατά για να έρθουμε και να συμμετέχουμε.

Να προχωρήσω τώρα σε κάποια θέματα ουσίας, αν βέβαια μπορώ να συνεισφέρω στο χρόνο των τριών λεπτών που μου δίνετε.

Βλέπω ότι διαμαρτύρονται δύο φορείς γιατί λείπουν από το Εθνικό Συμβούλιο Χωροταξίας. Θα ήθελα να το δείτε, διότι καλό θα ήταν σε ένα τέτοιο διευρυμένο Εθνικό Συμβούλιο Χωροταξίας να συμμετέχουν όλοι οι φορείς που ασχολούνται με αυτά τα ζητήματα. Δεν νομίζω ότι θα χαλάσει κάποια ισορροπία, οπότε θα ήθελα να το ξαναδείτε.

Πάω τώρα σε ένα πιο πρακτικό θέμα που θα το καταλάβετε κ. Υπουργέ πολύ καλά.

Τι θα ήθελα να κάνει το Υπουργείο, ώστε να μας δώσει μια απάντηση για το εξής: Έχουμε βρει έναν μεγάλο επενδυτή που θέλει να δώσει εκατοντάδες εκατομμύρια στη χώρα για να φτιάξει ένα σύνθετο τουριστικό κατάλυμα. Μπορεί αυτή τη στιγμή να το κάνει, υπό αυτές τις συνθήκες που επικρατούν; Θα σας απαντήσω εγώ ότι δεν μπορεί διότι έχει «πέσει» το χωροταξικό του τουρισμού. Κάνουμε κάτι ώστε να μπορέσουμε να προσελκύσουμε έναν τέτοιο επενδυτή ή δεν τον θέλουμε; Διότι, μπορεί να υπάρχει πολιτική απόφαση ότι δεν θέλουμε τέτοιους επενδυτές. Αλλά θα ήθελα να το δείτε χρονικά και να κάνετε και μια προσομοίωση για να δείτε πόσο χρόνο θα χρειαστεί σε έναν επενδυτή-που θεωρητικά τους χρειαζόμαστε να έρθουν στη χώρα- για να κάνουν μια τέτοια επένδυση.

Θα πω τώρα κάτι άλλο: Δεν τους θέλουμε αυτούς τους επενδυτές. Ας πούμε ότι δεν τους θέλουμε αυτούς που κάνουν σύνθετα τουριστικά καταλύματα, αλλά πιθανόν να θέλουμε επειδή έχουμε καλό καιρό στη χώρα- όπως λένε και οι πιο πολλοί δεν έχουμε χειμώνα στην Ελλάδα- να φτιάξουμε ένα κέντρο περίθαλψης ηλικιωμένων. Θα μπορούσαμε; Σε ποιες περιοχές και με ποια διαδικασία- αν έχουμε έναν επενδυτή που ενδιαφέρεται να το κάνει- θα μπορούσε να το υλοποιήσει αυτό; Θα μπορούσε να μας απαντήσει το Υπουργείο; Επειδή όλα αυτά τα θέματα πρέπει να τα λύσουμε και πρέπει να έχουμε χρονοδιαγράμματα και πρέπει να έχουμε και ασφάλεια δικαίου και πρέπει ακόμη να πείσουμε και κάποιους επενδυτές -ακόμα και αν εκείνοι έχουν χρήματα- ότι θα μπορέσουν κάποια στιγμή να εκδώσουν τις απαραίτητες άδειες, να χωροθετήσουν και να λειτουργήσουν μια οποιαδήποτε επένδυση. Θα έπρεπε το Υπουργείο όλο αυτό να το δουλέψει και εάν χρειαστεί τη βοήθεια μας θα την έχει και μάλιστα, αμέριστη βοήθεια, ώστε να δούμε πόσο χρόνο παίρνουν αυτές οι επενδύσεις και αν μπορούμε τελικά, να προσελκύσουμε τέτοιες επενδύσεις.

Προτάσεις από τους φορείς υπάρχουν εξειδικευμένες και δεν θα ήθελα πιθανόν άλλοι ομιλητές, όπως ο εκπρόσωπος από τον ΣΕΠΟΧ είτε και από άλλους φορείς να καταθέσουν κάποιες συγκεκριμένες προτάσεις για κάθε άρθρο, οπότε δεν θα ήθελα να σας «φάω» και εγώ περισσότερο από το χρόνο σας, αλλά παρόλα αυτά θα σας κάνω δύο θετικές προτάσεις- και σας παρακαλώ, αν μπορείτε να με παρακολουθήσετε-, οι οποίες θεωρώ ότι θα βοηθήσουν το συγκεκριμένο νομοσχέδιο να γίνει πιο καλό, ώστε να μπορεί να βοηθήσει σε πιθανές επενδύσεις. Θα ήθελα να προστεθεί σε κάποιο σημείο- μπορώ να σας πω για το άρθρο 2, αλλά πιθανόν και σε κάποιο άλλο άρθρο- ότι τα επίπεδα σχεδιασμού και τα ανήκοντα σε αυτά πλαίσια σχέδια θα πρέπει να μπορούν να λειτουργούν αυτόνομα. Επίσης, η κατάρτιση των σχεδίων κάθε επιπέδου να μην απαιτεί την ύπαρξη εγκεκριμένων σχεδίων του υπερκείμενου ή υποκείμενου επιπέδου, αλλά σε περίπτωση απουσίας αυτών των σχεδίων να συντάσσεται συνοπτική έκθεση εκτίμησης των αναγκαίων χωροταξικών κατευθύνσεων ή εισροών λαμβάνοντας υπόψη τα διαθέσιμα στοιχεία μελετών ή άλλων πηγών.

Αυτό θα μας βοηθούσε, έτσι ώστε να μην εμποδίζει το ένα επίπεδο το άλλο να προχωρήσει όταν υπάρχουν κάποιες σχετικές επενδύσεις. Γιατί διαφορετικά, αν περιμένουμε να σχεδιαστούν όλα τα επίπεδα θα περιμένουμε γύρω στα δέκα με δεκαπέντε χρόνια, όπου τότε όλα πάλι θα χρειαστούν αναθεώρηση από την αρχή.

Και για να έρθω σε αυτό που λέω τώρα, θα ήθελα να κάνετε άλλη μια προσθήκη που πιστέψτε με είναι πολύ χρήσιμη. Για να είναι δυνατή και έγκαιρη, τόσο η τακτική όσο και η έκτακτη αναθεώρηση των Περιφερειακών Χωροταξικών Πλαισίων που απαιτούνται ανά κάποιο χρονικό διάστημα- για παράδειγμα πέντε ετών- με ευθύνη αρμόδιου οργάνου, θα πρέπει να λειτουργεί ένα σύστημα διαρκούς τεκμηρίωσης και καταγραφής κάθε αξιόλογης μεταβολής στην κλίμακα του Περιφερειακού Χωροταξικού Πλαισίου και κάθε φορά να αρχίζει αμέσως η επεξεργασία αντιμετώπισης που θα χρειάζονται από τεχνική, νομική ή άλλη άποψη. Ουσιαστικά, σας λέω ότι θα πρέπει να υπάρχει ένας μόνιμος μηχανισμός παρακολούθησης και τροποποίησης των Περιφερειακών Σχεδίων, έτσι ώστε να είμαστε ικανοί μετά από πέντε χρόνια να τον αναθεωρήσουμε και να μην ξεκινάμε εκείνη τη στιγμή ξανά από την αρχή.

Ουσιαστικά, πρέπει να ξεκινάμε την επόμενη ημέρα θεσμοθέτηση κάποιου Περιφερειακού Χωροταξικού Σχεδιασμού και να υπάρχει παρακολούθησή του. Εδώ θα μπορούσατε να με ρωτήσετε για το ποιοι είναι οι πόροι και πιθανότατα θα μπορούσα να σας το ρωτήσω και εγώ. Θα σας πω ότι θα μπορούσατε να συνάψετε μια συμφωνία με κάποιο Νομικό Πρόσωπο Δημοσίου Δικαίου (Ν.Π.Δ.Δ.). Ενδεχομένως, δεν το αναφέρω για να είναι το Τεχνικό Επιμελητήριο Ελλάδος(Τ.Ε.Ε.) παρόλο που θα μπορούσε να είναι το Τεχνικό Επιμελητήριο Ελλάδος. Αν δεν σας αρέσει να είναι το Τεχνικό Επιμελητήριο Ελλάδας τότε θα μπορούσε να είναι το οποιοσδήποτε Νομικό Πρόσωπο Δημοσίου Δικαίου. Επειδή μάλλον δεν αρέσει στην Κυβέρνηση το τελευταίο χρονικό διάστημα να βρίσκεται το Τεχνικό Επιμελητήριο Ελλάδος σε πολλά πράγματα το δέχομαι ότι θα μπορούσε να είναι οποιοσδήποτε άλλος φορέας. Ευχαριστώ πολύ. Θα σας τα αναφέρω αναλυτικά τη Δευτέρα που έχουμε συνάντηση κ. Υπουργέ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Δίνουμε το λόγο στον κ. Κωνσταντινίδη.

ΗΛΙΑΣ ΚΑΜΑΤΕΡΟΣ: Αυτά γιατί δεν τα είπατε και στη Ν.Δ.;

ΓΕΩΡΓΙΟΣ ΣΤΑΣΙΝΟΣ (Προέδρος Τεχνικού Επιμελητηρίου Ελλάδας): Είχαμε εκλογές πρόσφατα και οι μηχανικοί απάντησαν.

ΚΩΝΣΤΑΝΤΙΝΟΣ ΚΩΝΣΤΑΝΤΙΝΙΔΗΣ (Αντιπρόεδρος Οικονομικών του Δ.Σ. του ΣΕΤΕ): Κυρία Πρόεδρε, κ. Υπουργέ, αξιότιμοι κύριοι Βουλευτές σας ευχαριστούμε για την πρόσκληση. Ο ΣΕΤΕ στο συγκεκριμένο σχέδιο νόμου έχει εκφράσει ήδη εγγράφως τις απόψεις του στη διαβούλευση παρότι είχε σχετικά μικρό χρόνο. Αυτό που είναι μια κοινή διαπίστωση για όλους είναι ότι δεν υπάρχει ουσιαστικός χωροταξικός σχεδιασμός στη χώρα μας μέχρι σήμερα σε επίπεδο εφαρμοστικό. Τα λάθη, τα οποία έχουν γίνει διαχρονικά τα τελευταία τριάντα και σαράντα χρόνια είναι ότι συνεχώς αλλάζει η Πολεοδομική Νομοθεσία με αποτέλεσμα να έρχεται και πάλι ένα καινούργιο Νομοσχέδιο, το οποίο πολλές φορές αλλάζει τα δεδομένα και τις προδιαγραφές ώστε αυτό να έχει ως αποτέλεσμα να μην φτάνουμε σε επίπεδο εφαρμοστικό.

Ήδη οι οικονομικές και οι κοινωνικές εξελίξεις είναι τόσο ραγδαίες που πολλές φορές προλαμβάνουν τα δεδομένα του Χωρικού Σχεδιασμού σε εφαρμοστικό επίπεδο με αποτέλεσμα να γίνονται ανεπίκαιρες οι προτάσεις των μελετητών αλλά και η ουσιαστική τους υλοποίηση επί του εδάφους.

Είναι γνωστό ότι ο Υπουργός προέρχεται από ένα Αναπτυξιακό Υπουργείο. Είναι ένας κατ' εξοχήν Αναπτυξιακός Υπουργός και βρίσκεται και σήμερα σε ένα καίριο και Αναπτυξιακό Υπουργείο πράγμα, το οποίο έχει τεράστια σημασία για την προοπτική της ανάπτυξης των τουριστικών επενδύσεων στη χώρα μας.

Πιστεύουμε ότι το Νομοσχέδιο κινείται στη σωστή κατεύθυνση. Αυτές είναι οι επίσημες θέσεις του ΣΕΤΕ και επίσης θα προσπαθήσουμε από εδώ και πέρα- με τις διατάξεις τις ερμηνευτικές που θα εκδοθούν σύμφωνα το άρθρο 12-να έχουμε έναν ουσιαστικό διάλογο με το Υπουργείο, ώστε να ξεκινήσουμε αυτές τις διαδικασίες, αλλά και τα επάλληλα επίπεδα τα οποία προβλέπονται από την υφιστάμενη Νομοθεσία, ώστε επιτέλους ο Χωροταξικός Σχεδιασμός να φτάσει σε επίπεδο εφαρμοστικό.

Πιστεύω ότι θα μπορέσουμε να έχουμε εποικοδομητικές συζητήσεις σε αυτό το σημείο ώστε να μην καταντήσει πάλι ο Χωροταξικός Σχεδιασμός ατελέσφορος δηλαδή να φτάσουμε να έχουμε μετά από τέσσερα χρόνια πάλι επίπεδο περιφέρειας ή ενός ειδικού πλαισίου και να μην υπάρχουν Τοπικά Χωρικά Σχέδια έχοντας με αυτό τον τρόπο απόλυτα αρνητικές επιπτώσεις και στο περιβάλλον και στην ανάπτυξη, αλλά και στην ασφάλεια δικαίου που αισθάνονται οι επενδυτές.

Μέχρι σήμερα αυτό που γνωρίζουμε όλοι είναι ότι -επί δεκαετίες παρά τα Νομοθετήματα του Χωρικού Σχεδιασμού- το μόνο που υπάρχει είναι αυτό το τερατούργημα των εκτός σχεδίου δόμησης, το οποίο είναι μια ελληνική πρωτοτυπία: Ο καθένας έχοντας τέσσερα στρέμματα χτίζει οπουδήποτε και οτιδήποτε θέλει. Στην ουσία δεν υπάρχει επαρχία, δεν υπάρχει ελεύθερο φυσικό περιβάλλον και τα λοιπά. Τα πάντα δομούνται κατά το δοκούν αρκεί να έχει κανείς τέσσερα στρέμματα ή ακόμη και κατ' εξαίρεση 1200 τ.μ. και 750 τ.μ. επί επαρχιακών οδών.

Αυτό καταστρατηγεί τον φυσικό πλούτο που έχει η χώρα- που είναι το φυσικό πλεονέκτημα που έχει για τον τουρισμό η χώρα- που είναι το φυσικό της περιβάλλον και εάν το αφήσουμε ακόμη με τα επάλληλα επίπεδα χωρίς δηλαδή να παρέμβουμε άμεσα σε επίπεδο εφαρμοστικό τότε φοβάμαι ότι θα συνεχιστεί και πάλι ένα νομοσχέδιο και πάλι θα περάσουμε μετά από τρία και τέσσερα χρόνια νομοθετήματα, τα οποία δεν θα φτάσουν και πάλι σε εφαρμοστικό επίπεδο υλοποίησης. Έχοντας υπ' όψη αυτά τα δεδομένα θεωρούμε ότι είναι σημαντικό να συζητηθεί διεξοδικά το ζήτημα της Εθνικής Χωρικής Στρατηγικής, το οποίο βέβαια έχει άμεση σχέση με το Αναπτυξιακό Μοντέλο που θα προωθήσει η Κυβέρνηση.

Προβλέπεται από το Σχέδιο Νόμου ότι θα περάσει από το Υπουργικό Συμβούλιο. Όμως το θέμα της Εθνικής Αναπτυξιακής Στρατηγικής δεν είναι μόνο θέμα μιας Κυβέρνησης, αλλά είναι θέμα φαντάζομαι Εθνικό και σωστά ονομάζεται Εθνικό. Άρα, λοιπόν, πιστεύουμε ότι σε αυτά τα πλαίσια η αναπτυξιακή πολιτική χρειάζεται και συνεργασία όλων των συμμετεχόντων παραγωγικών φορέων, αλλά και των υπολοίπων κομμάτων, δηλαδή πρέπει να είναι δεσμευτική και για τα υπόλοιπα κόμματα. Δεν μπορεί να έρθει ένα κόμμα ή μια Κυβέρνηση καινούργια μετά από τρία ή τέσσερα χρόνια και να αναθεωρήσει την Εθνική Χωρική Στρατηγική επειδή εκείνη θα έχει άλλες αναπτυξιακές κατευθύνσεις. Αυτά πρέπει να συζητηθούν. Δηλαδή, το Οικονομικό Αναπτυξιακό Μοντέλο της χώρας έχει άμεση επίπτωση με το Χωρικό Αναπτυξιακό Μοντέλο. Γι' αυτό και πιστεύουμε και κάναμε και την πρόταση για την Εθνική Χωροταξική Στρατηγική, ώστε να μην τύχει απλώς της ενημέρωσης της Βουλής, αλλά να τύχει και της έγκρισης της Βουλής, όπως προβλέπεται και από την παρ.8 του άρθρο 79 του Συντάγματος, ώστε να έχει ένα νομιμοποιητικό κύρος.

Σχετικά με το θέμα των ειδικών σχεδίων Χωροταξικού Σχεδιασμού γνωρίζετε ότι υπάρχει το Ειδικό Χωροταξικό Πλαίσιο του τουρισμού, το οποίο αφαιρέθηκε για τεχνικούς λόγους.

Σχετικά με το θέμα των ειδικών σχεδίων χωροταξικού σχεδιασμού, γνωρίζετε ότι υπάρχει το ειδικό χωροταξικό πλαίσιο για τον τουρισμό, το οποίο απορρίφθηκε για τυπικούς λόγους. Πιθανώς, στο Υπουργείο να υπάρχει κάτι καινούργιο, πάλι και αυτό αν συντάσσεται, συντάσσεται ερήμην των φορέων του τουρισμού. Πιστεύουμε ότι σε αυτό το σχέδιο υπάρχει μια βάση ήδη, άρα αυτή τη βάση του προηγούμενου σχεδίου πρέπει να τη δούμε μαζί από κοινού, μαζί με το Ξενοδοχειακό Επιμελητήριο και τους άλλους παραγωγικούς φορείς του τουρισμού και μαζί και με το Υπουργείο Τουρισμού οπωσδήποτε, διότι δεν μπορεί να συζητηθεί ερήμην και του Υπουργείου Τουρισμού και των αντίστοιχων και ανάλογων αναπτυξιακών Υπουργείων και να προωθηθεί παράλληλα και άμεσα το ειδικό χωροταξικό πλαίσιο για τον τουρισμό.

Να μην περιμένουμε, δηλαδή, να προχωρήσει ο υποκείμενος σχεδιασμός σε επίπεδο περιφερειακό και τοπικό κ.τ.λ.. Είναι άμεση ανάγκη να προχωρήσει το ειδικό χωροταξικό σχέδιο του τουρισμού, διότι οι τουριστικές επενδύσεις είναι αυτές, οι οποίες θα βγάλουν άμεσα τη χώρα από την ύφεση και θα δημιουργήσουν θέσεις εργασίας. Οι τουριστικές αναπτύξεις είναι καθαρά «περιφερειακού χαρακτήρα», άρα, βοηθούν και την περιφερειακή ανάπτυξη και ξέρετε πολύ καλά ότι οι τουριστικές επενδύσεις- και υπερηφανευόμαστε- ότι πλέον εμείς, ως ώριμοι επιχειρηματίες, αντιλαμβανόμαστε ότι πρέπει να έχουν βιώσιμο χαρακτήρα, δηλαδή η διαφύλαξη του περιβάλλοντος και η διαφύλαξη της πολιτιστικής μας κληρονομιάς είναι οι δύο πυλώνες στους οποίους στηρίζεται ο τουρισμός μας.

Σχετικά με το θέμα των επιμέρους σημείων που έχουμε παρατηρήσει. Στην εισήγηση υπάρχει το ζήτημα των περιφερειακών πλαισίων ότι μπορούν να έχουν «επί το αυστηρότερο» μόνο, επιπτώσεις στα πλαίσια της ανάδρασης στα ειδικά χωρικά πλαίσια. Πιστεύουμε ότι η ανάδραση έχει δύο κατευθύνσεις, αλλά όχι «επί το αυστηρότερο»- είναι πολύ δεσμευτικό αυτό- θα μπορούσε να έχει και «επί το ευνοϊκότερο», αμβλύνοντας τα περιφερειακά πλαίσια στο πώς θα κινηθούν οι παρατηρήσεις τους πάνω στα ειδικά χωρικά πλαίσια.

Γίνεται μια αναφορά στο άρθρο 6, παρ. 3 στ, για την προστασία και την ανάδειξη του περιβάλλοντος και της υπαίθρου, με ιδιαίτερη αναφορά στην προστασία της γεωργικής γης. Αυτό δημιουργεί προβλήματα σε επίπεδα εγκρίσεων σε τοπικό επίπεδο από τις επιτροπές που υπάρχουν, γιατί η «γεωργική γη» είναι μια ευρεία έννοια. Οποιαδήποτε γη είναι γεωργική γη, άρα πρέπει να μπει η «γεωργική γη υψηλής παραγωγικότητας», η οποία νομοθετείται και θεσμοθετείται σύμφωνα με τις διατάξεις που προβλέπει η νομοθεσία και όχι απλώς «γεωργική γη», η οποία δημιουργεί μία σύγχυση και θα δημιουργήσει πιθανόν και δεσμεύσεις, αύριο-μεθαύριο, και έλλειψη ασφάλειας δικαίου σε κάποιες επενδύσεις.

Δεν θα επεκταθώ σε λεπτομέρειες, το μόνο που θέλω να πω είναι ότι οι μεταβατικές διατάξεις είναι σημαντικό ότι κατοχυρώνουν τις επενδύσεις και τις μελέτες που ήδη «τρέχουν», άρα είναι πολύ σημαντικό ότι διασφαλίζεται ο υφιστάμενος σχεδιασμός που «τρέχει» και θα ζητήσω ξανά πάλι, να υπάρχει μια ουσιαστική διαβούλευση με τους φορείς πριν τα νομοθετήματα. Τώρα, πλέον, δεν έχουμε τη στενότητα του χρόνου που προβλέπει το μνημόνιο, έχουν τη δυνατότητα να συνεργαστούμε, ώστε να έχουμε επιτέλους ένα ουσιαστικό χωρικό σχεδιασμό σε επίπεδο εφαρμογής. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Νικολάου.

ΑΝΝΑ ΝΙΚΟΛΑΟΥ (Γενική Γραμματέας της ΕΛΛΕΤ και Αντιπρόεδρος της ΣΕΠΟΧ): Ευχαριστώ πολύ κυρία Πρόεδρε για την πρόσκληση. Στην χωροταξική νομοθεσία, όπως αναφέρεται και στο 3ο μνημόνιο, θα πρέπει να γίνουν επιλεγμένες βελτιώσεις και βασικοί στόχοι των βελτιώσεων αυτών είναι, πρώτον, η δημιουργία ασφάλειας δικαίου που εξασφαλίζει ο σχεδιασμός, ώστε να προσελκυστούν επενδύσεις και να συντομευθεί, ουσιαστικά, ο χρόνος με την απλούστευση των επιπέδων σχεδιασμού και των διοικητικών διαδικασιών για τη θεσμοθέτηση του σχεδιασμού. Πολύ σωστά, λοιπόν, η εισηγητική έκθεση και το νομοσχέδιο καταλήγουν σε τρία επίπεδα σχεδιασμού: Το εθνικό, το περιφερειακό και το τοπικό.

Όμως, το σημαντικότερο πρόβλημα που επισημαίνουμε, σε σχέση με αυτούς τους στόχους και με δεδομένο ότι η χωροταξική πολιτική είναι μια δημόσια πολιτική που συντονίζει τις δράσεις στο χώρο, αφορά την αποσπασματικότητα και τομεακή προσέγγιση που καθιερώνει το νομοσχέδιο με την ενίσχυση των ειδικών χωροταξικών πλαισίων και των ειδικών χωρικών σχεδίων.

Τα ειδικά αυτά σχέδια, είτε σε εθνικό επίπεδο είτε σε τοπικό, επιτείνουν την ασάφεια και σύγχυση περί του «τι ισχύει;» και απαιτούν χρονοβόρες διαδικασίες και χρηματικούς πόρους για το συντονισμό τους.

Έτσι λοιπόν προτείνουμε τις εξής βελτιώσεις: Η εθνική στρατηγική να ενσωματωθεί ουσιαστικά στη διάρθρωση του χωροταξικού σχεδιασμού στο άρθρο 2.

Το περιεχόμενο των ειδικών χωροταξικών πλαισίων που καταργούνται να συμπεριληφθεί στην εθνική στρατηγική και να προβλεφθεί η εξειδίκευση της, όταν χρειάζεται, να γίνεται με την εκπόνηση οδηγιών, ώστε να ρυθμίζονται, αν προκύπτουν, τομεακά θέματα.

Επίσης, θεωρούμε απαραίτητη και την κατάργηση των ειδικών-χωρικών σχεδίων και την εκπόνηση τους μόνο σε εξαιρετικές περιπτώσεις, όπως προέβλεπε ο ν.2742/1999.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Καντάς, Πρόεδρος της Ένωσης Γεωγράφων Ελλάδος.

ΕΥΣΤΑΘΙΟΣ ΚΑΝΤΑΣ (Πρόεδρος της Ένωσης Γεωγράφων Ελλάδος): Κυρίες και κύριοι, έχω την τιμή να παραβρίσκομαι σήμερα εδώ ως Πρόεδρος της Ένωσης Γεωγράφων Ελλάδος στις σημαντικές αυτές διεργασίες.

Η Γεωγραφία έχει εμφανιστεί εντονότερα στην τοπική επιστημονική κοινότητα τα τελευταία χρόνια, έχοντας εν τούτοις μια μακραίωνη ιστορική συνέχεια, διατηρώντας ένα παρεμφερές μοτίβο επιστημονικού ενδιαφέροντος, μελετώντας πέραν των άλλων, ζητήματα που άπτονται του χώρου.

Ο κλάδος χαρακτηρίζεται από πολυεπίπεδη επιστημονικότητα, αποτελώντας ένα «όχημα» συνθετικής προσέγγισης των χωρικών ζητημάτων. Στο επίκεντρο της γεωγραφικής μελέτης είναι η ανάλυση, η κατανόηση και η ερμηνεία της κατανομής και της διαφοροποίησης των χωρών, φυσικών- κοινωνικών φαινομένων και σχέσεων μεταξύ φυσικού περιβάλλοντος, οικονομίας και κοινωνίας.

Η ανάλυση και η ερμηνεία των προβλημάτων και των ζητημάτων δύναται να μεταφράζεται σε προτάσεις και λύσεις, οι οποίες αποδίδονται με ολοκληρωμένες στρατηγικές πολιτικές, όπως αυτές που δρομολογούνται.

Υπό αυτό το πρίσμα, οι συνάδελφοi επιστήμονες δύναται να έχουν άκρως παραγωγική, δημιουργική, συνθετική οπτική. Στο πλαίσιο της ισχυροποίησης της σημασίας και του ρόλου του Εθνικού Συμβουλίου Χωροταξίας, το οποίο χαιρετίζουμε ως ένα σημαντικό εργαλείο διαβούλευσης κοινωνικών εταίρων, προσβλέπουμε στη διεύρυνση του καταμερισμού των μελών στο σύνολο των επιστημονικών κοινοτήτων με σχετιζόμενο αντικείμενο, όπως αυτό περιγράφεται και μέσω των κατοχυρωμένων επαγγελματικών δικαιωμάτων και της δυνατότητας εκπροσώπησης στο Εθνικό Συμβούλιο Χωροταξίας και μέλους της Ένωσης Γεωγραφικών Ελλάδος.

Είναι αποδεκτό, πως ο σχεδιασμός του χώρου είναι πρωτεύουσας σημασίας, αλλά και δύσκολο ζήτημα. Ο χώρος αποτελεί δυναμικό πεδίο μεταβολών, με ποιοτικά και ποσοτικά χαρακτηριστικά που δεν δύναται, πάντα και εύκολα, να παραμετροποιηθούν ή να προσομοιωθούν. Ωστόσο, μπορούμε μόνο να προσβλέπουμε και να επικεντρωνόμαστε στην καλύτερη ανάγνωση και ανάλυση των ευρύτερων μεταβολών- οικονομικών, επενδυτικών και τα λοιπά- που συντελούνται στην διεθνοποιημένη κοινωνία μας, ώστε να σχεδιάζουμε και κατόπιν να προσδοκούμε σε θετικό πρόσημο υλοποίησης της στρατηγικής και θετικό αποτύπωμα αυτής στο χώρο και στην κοινωνία.

Στο πλαίσιο αυτό, η ύπαρξη ενός Εθνικού Παρατηρητηρίου Συλλογής, Επεξεργασίας και Ανάλυσης Στοιχείων και Δεδομένων, για το βαθμό επιτυχούς εφαρμογής του συστήματος χωρικού σχεδιασμού, θα μπορούσε να διαπιστώνει αστοχίες- παραλείψεις ή δυσλειτουργίες και να συνδράμει αμεσότερα και αποτελεσματικότερα στην αναθεώρηση των σχεδίων και πλαισίων.

Επίσης, είναι σημαντικό να τονίσουμε ότι η μείωση των κατηγοριών σχεδίων και ο διακριτός ρόλος του σχεδιασμού, μπορεί να αμβλύνει επικαλύψεις και δυσλειτουργίες. Είναι ωστόσο πάντα χρήσιμο, να επεξεργαζόμαστε την ενσωμάτωση διαδικασιών, που θα ενστερνίζονται σε μεγαλύτερο βαθμό, σχεδιασμό σε χαμηλότερο επίπεδο από το εθνικό και να αποφεύγεται η συνήθης ελληνική προσέγγιση, του «εκ των άνω» σχεδιασμού.

Επιπλέον, ακόμα και σε οριακές ή προβληματικές καταστάσεις σχεδιασμού, υφίστανται πρακτικές και εργαλεία προς χρήση ή παραδειγματισμό- όπως η χάρτα του Finistere- που μπορούν να προσδώσουν μια διαφορετική οπτική, μια ενισχυμένη δυναμική και υπεραξία, διευρύνοντας το φάσμα των μετεχόντων του σχεδιασμού στην κοινωνική βάση και δίνοντας διέξοδο και αποτελεσματικότερη λύση σε χωρικά ζητήματα που επιζητούν συμβιβασμούς μεταξύ αντίθετων στόχων και επιδιώξεων.

Σε κάθε περίπτωση, είναι απαραίτητη η εξασφαλισμένη παροχή των απαιτούμενων πόρων για το σύνολο των μελετών όλων των επιπέδων σχεδιασμού, προκειμένου να υλοποιηθεί επιτυχώς ο χωρικός σχεδιασμός και η ενεργή-παραγωγική συμβολή της ευρύτερης επιστημονικής κοινότητας.

Ολοκληρώνοντας την τοποθέτησή μου, θα ήθελα και πάλι να σας ευχαριστήσω για τη δυνατότητα αυτού του βήματος και να ευχηθώ στον καθένα σας, καλή συνέχεια και καλό έργο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Μετά έχουμε το Εθνικό Μετσόβιο Πολυτεχνείο, Σχολή Αρχιτεκτόνων, Τομέας Πολεοδομίας. Είναι εδώ η κυρία Κολώνια, Καθηγήτρια και Διευθύντρια του Τομέα Πολεοδομίας και Χωροταξίας και τον κ. Μπελαβίλα, Αναπληρωτή Καθηγητή στο Εθνικό Μετσόβιο Πολυτεχνείο. Το λόγο έχει η κυρία Κολώνια.

ΣΟΦΙΑ ΑΥΓΕΡΙΝΟΥ – ΚΟΛΩΝΙΑ (Καθηγήτρια, Διευθύντρια του Τομέα Πολεοδομίας και Χωροταξίας του ΕΜΠ): Αρχικά, θα θέλαμε να παρατηρήσουμε, ότι τα Εθνικά Χωροταξικά Σχέδια, έτσι όπως προτείνονται, τα οποία παρήχθησαν κατά την προηγούμενη περίοδο διαμόρφωσαν δουλείες στο εθνικό πλαίσιο. Η αξιολόγησή τους προς το δημόσιο συμφέρον και τα δικαιώματα που δεν έχει γίνει, όπως θα θέλουμε, για να μπορούμε να έχουμε μια πιο ολοκληρωμένη προσέγγιση, αλλά οι θετικές επιπτώσεις τους, εκτιμούμε ότι δεν φαίνονται να προκύπτουν ως τώρα.

Σύμφωνα με το ισχύον τότε πλαίσιο επέβαλαν κατευθύνσεις στο κατώτερο επίπεδο σχεδιασμού παρακάμπτοντας τις περιφερειακές ιδιαιτερότητες, γεγονός από το οποίο προκύπτουν λειτουργικές ανεπάρκειες.

Η διάρθρωση του συστήματος του χωρικού σχεδιασμού στα επίπεδα, εθνικό, περιφερειακό και τοπικό, είναι ορθόλογη και συμφωνούμε με αυτήν.

Θα πρέπει, όμως, σύμφωνα με αυτή την Αρχή της Χωροεδαφικής Συνοχής, ο σχεδιασμός να ολοκληρώνεται στα διοικητικά όρια των φορέων αντίστοιχων επιπέδων Περιφέρειας και δήμοι.

Θα πρέπει να εξετάζεται, επίσης, η προοπτική, οι φορείς αυτοί να αναλάβουν σε εύλογο χρονικό διάστημα και σχετικές αρμοδιότητες.

Στο περιφερειακό επίπεδο σχεδιασμού θα πρέπει να αποδοθεί ένας ουσιαστικός και πρωτεύον παρόντος που επιβάλλεται να αναλάβει για αντικειμενικούς λόγους το σύστημα του χωρικού σχεδιασμού της χώρας.

Τα περιφερειακά σχέδια πρέπει να ενσωματώνουν και να προδιαγράφουν στο χωρικό τους επίπεδο τις κρίσιμες τομεακές, αναπτυξιακές προτεραιότητες, την προστασία του φυσικού και πολιτιστικού περιβάλλοντος, την οικιστική πολιτική, καθώς και άλλες προτεραιότητες χορευτικές πολιτικής, όπως θα απορρέουν από εθνικό επίπεδο. Αντίστοιχα, να δημιουργούν τις προϋποθέσεις μιας ειδικές αναπτύξεις. Βασικό χαρακτηριστικό τους θα πρέπει να είναι η διάδραση με το ανωτέρω εθνικό επίπεδο και με τα κατώτερα επίπεδα σχεδιασμού. Προϋπόθεση για την εφαρμόστικοτητά τους είναι η συμμετοχή. Μόνο τη διασφάλιση του συναινετικού τους χαρακτήρα μπορεί να διασφαλιστεί η επιτυχής εφαρμογή τους.

Στα τοπικά χωρικά σχέδια, η άποψή μας είναι, ότι πρέπει να κατ’ ισχύουν των ειδικών χωρικών σχεδίων και όσον αφορά στο Εθνικό Συμβούλιο Χωροταξίας, επιτρέψτε μας, να επισημάνουμε ότι θεωρούμε ότι αποτελεί ένα κορυφαίο συμβουλευτικό όργανο, το οποίο θα πρέπει να έχει ανεξαρτησία γνώμης και γι' αυτό καλό είναι και συμφωνούμε να προεδρεύεται από έναν εμπειρογνώμονα αναγνωρισμένου κύρους έναντι του Γενικού Γραμματέα.

Επίσης, εκτιμούμε ότι για τους αντίστοιχους λόγους, δεν υπάρχει λόγος ύπαρξης της Συμβουλευτικής Επιτροπής. Η ύπαρξη της αναιρεί επί της ουσίας τη συλλογική διάσταση και τη συμμετοχή των κοινωνικών φορέων. Παραπέρα, οι εκπρόσωποι των κοινωνικών εταίρων που συμμετέχουν θα πρέπει κατά το δυνατόν να είναι οι εμπειρογνώμονες, ώστε να είναι εποικοδομητική η συμμετοχή τους.

Η βασική εκπροσώπηση των ειδικών επιστημόνων θεωρούμε ότι εξασφαλίζεται κατά προτεραιότητα από το Τεχνικό Επιμελητήριο Ελλάδος που καλύπτει, από την άποψη, των επαγγελματικών δικαιωμάτων όλους τους επιμέρους κλάδους. Επειδή αναφέρθηκαν και κάποιοι σύλλογοι ειδικών.

ΧΑΡΑ ΚΑΦΑΝΤΑΡΗ (Προέδρος της Επιτροπής): Το λόγο έχει ο κ. Μπελαβίλας.

ΝΙΚΟΛΑΟΣ ΜΠΕΛΑΒΙΛΑΣ (Αναπληρωτής Καθηγητής ΕΜΠ): Υποβάλαμε τις προτάσεις του εργαστηρίου αστικού περιβάλλοντος στη δημόσια διαβούλευση και δεν θα σας τις αναπτύξω. Θα ήθελα να επικεντρωθώ σε δύο σημεία.

Στο πρώτο, ότι αποκαθίσταται μια ευρωπαϊκή θεσμική λογική πυραμίδα των τριών επίπεδων σχεδιασμού και αυτό το θεωρούμε πάρα πολύ σημαντικό, δηλαδή, στο εθνικό, στο περιφερειακό και στο τοπικό και μέσα σε αυτό έρχεται παράλληλα το ειδικό χωροταξικό επίπεδο, όπου χωρίς να επιχειρηματολογήσω, γιατί έχουν επιχειρηματολογήσει, θα σας πω μόνο, ότι φανταστείτε στη Χαλκιδική ένα ειδικό χωροταξικό για τον τουρισμό να σχεδιάζεται αυτονόμως από ένα ειδικό χωροταξικό για τα ορυχεία. Πρόκειται για μια τρέλα.

Οφείλουν, λοιπόν, τα χωροταξικά που επιδιώκουν οι επενδυτές για τα ορυχεία να συγκλίνουν με τα χωροταξικά που επιδιώκουν επενδυτές για τον τουρισμό, υπό μια μεγάλη «ομπρέλα» που θα δώσει τις κατευθυντήριες γραμμές. Νομίζω ότι με αυτό μπορεί κανείς να καταλάβει τι σημαίνει τα ειδικά χωροταξικά, ότι υπάγονται σε μια εθνική στρατηγική ή σε μια περιφερειακή στρατηγική.

Στο δεύτερο ζήτημα και θα κλείσω με αυτό, έχει αρκετά μεγάλη σημασία και άκουσα με προσοχή τον εκπρόσωπο της Αυτοδιοίκησης νωρίτερα, να καταλάβουμε ότι τα γενικά πολεοδομικά σχέδια, όπως τα γνωρίζω από την εποχή του Αντώνη Τρίτση, ολοκλήρωσαν έναν επιτυχή, κατά τη γνώμη μου, κύκλο, με ελλείψεις όμως, διότι είχαμε δεκάδες πολεοδομικά σχέδια, τα οποία περιλάμβαναν τον αστικό χώρο και αγνοούσαμε τι γίνεται στον εξωαστικό χώρο.

Χρειάζεται, λοιπόν, να αποκτήσουμε σε εθνικό επίπεδο χρήσης γης και να γνωρίζουν πολύ καλά οι επιχειρηματίες που μπορούν να οικοδομήσουν, όπως επίσης, να μπορούν να γνωρίζουν πολύ καλά που δεν μπορούν να οικοδομήσουν.

Ελπίζω ότι και κλείνω με αυτό, με το Εθνικό Κτηματολόγιο, το οποίο θα ολοκληρώσει πια την εξάλειψη του φαινομένου που βοσκού, ο οποίος ανακαλύπτει δέκα χιλιάδες στρέμματα στα Επτάνησα και θα γνωρίζουμε, επίσης, ποιος είναι ιδιοκτήτης τίνος. Θα μπορέσουμε να μιλήσω συστηματικά και να ελέγξουμε συστηματικά τη γη και να προωθήσουμε επενδύσεις, που θα πατάμε σε στέρεες βάσεις και όχι σε πλαστούς, για παράδειγμα, τίτλους ιδιοκτησίας ή σε έλλειψη θεσμικού πλαισίου. Σας ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Ζεϊμπέκ Χουσεΐν, Θεοφύλακτος Γιάννης, Καματερός Ηλίας, Καρακώστα Εύη, Καραναστάσης Απόστολος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Σηφάκης Γιάννης, Σιμορέλης Χρήστος, Συρμαλένιος Νίκος, Τελιγιορίδου Ολυμπία, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Μπασιάκος Εμμανουήλ, Σκρέκας Κωνσταντίνος, Σαχινίδης Ιωάννης, Αρβανιτίδης Γεώργιος, Τζελέπης Μιχαήλ, Μανωλάκου Διαμάντω, Καμμένος Δημήτριος, Λαζαρίδης Γεώργιος, Μαυρωτάς Γεώργιος και Γεωργιάδης Μάριος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Δημαράς.

ΓΙΩΡΓΟΣ ΔΗΜΑΡΑΣ (Εισηγητής του ΣΥΡΙΖΑ): Ευχαριστούμε, καταρχήν, τους φορείς που ήρθαν και ανταποκρίθηκαν και πράγματι έδωσαν τις απόψεις τους και όταν τις δώσουν και γραπτώς, θα μπορούσαμε όλοι οι βουλευτές να βελτιώσουμε με τις παρατηρήσεις μας το σχέδιο νόμου.

Επίσης, θέλω να πω συγχαρητήρια στον εκπρόσωπο του ΣΕΤΕ, που βλέπει την υποβάθμιση του περιβάλλοντος με τη συνεχιζόμενη εκτός σχεδίου δόμηση. Πράγματι, είναι ένα σοβαρό ζήτημα αυτό, που στο βάθος της προοπτικής θα δυναμιτίζει το τουριστικό ρεύμα προς τη χώρα μας, εάν συνεχίζουμε να υποβαθμίζουμε το περιβάλλον με την εκτός σχεδίου δόμηση. Πρέπει να το δούμε, πρέπει να λάβουμε υπόψη μας όλους τους δύσκολους παράγοντες, όπως το που έχουν αγοράσει γη, που έχουν προσδοκία αξιοποίησης κ.λπ.. Πρέπει όμως να κάνουμε, ένα πρόγραμμα για να προλάβουμε από αυτή την πραγματική γάγγραινα.

Επίσης, θα ήθελα να θέσω ένα ερώτημα προς το ΤΕΕ, που λέει για τα διαφορετικά επίπεδα του σχεδιασμού να λειτουργούν αυτόνομα. Αν λειτουργούν αυτόνομα, δεν καταργείται τότε ο στρατηγικός εθνικός σχεδιασμός; Πώς μπορούν να λειτουργούν αυτόνομα, όταν πρέπει να υπάρχουν σε ένα εθνικό σχεδιασμό; Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κύριε Πρόεδρε, να ευχαριστήσω, καταρχήν, τους προσκεκλημένους εκπροσώπους των φορέων.

Δεν έχω κάποιες ιδιαίτερες ερωτήσεις. Οι παρατηρήσεις τους ήταν πολύ σωστές και μάλιστα αναδεικνύουν, κύριε Υπουργέ, την ανάγκη να ξαναδούμε κάποια θέματα. Για παράδειγμα, ο εκπρόσωπος του ΣΕΤΕ, ανέφερε την ανάγκη προσδιορισμού και χάραξης ενός ειδικού χωροταξικού για τον τουρισμού, το οποίο, ξέρετε ότι έχει καταπέσει δύο χρόνια τώρα και δεν μπορούν να προχωρήσουν οι επενδύσεις και νομίζω ότι και εσείς και όλοι μας θέλουμε επενδύσεις στη χώρα.

Επίσης, τονίστηκε η ανάγκη να συζητήσουμε και να αναζητήσουμε τα τυχόν οφέλη ή τις κακές συνέπειες σε αυτό το στάδιο της προέγκρισης που έχετε βάλει για τα ειδικά σχέδια.

Δεύτερον, νομίζω ότι και πάλι είδατε, ότι κάποιοι τους καλεσμένους ανέφερα, ανέδειξαν, δυστυχώς, το χρόνο με τον οποίον συζητείται το παρόν νομοσχέδιο και πρακτική που ακολουθήθηκε όσον αφορά την πρόσκλησή τους, μόλις δύο ώρες πριν ειδοποιηθηκαν, όπου η παρουσία τους είναι αναγκαία εδώ και πόσο το δυνατόν είναι να προετοιμαστούν αυτοί οι άνθρωποι και να είναι έτοιμοι για να προσέλθουν και να καταθέσουν τις απόψεις τους.

ΓΙΩΡΓΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Mε συγχωρείτε, αλλά όλοι οι φορείς συμμετείχαν στο διάλογο.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Οι μισοί φορείς λείπουν. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή): Ευχαριστώ, κυρία Πρόεδρε. Ήθελα να ρωτήσω τον κ. Στασινό από το ΤΕΕ: Είχατε διατυπώσει ευκρινώς τις αντιρρήσεις σας απέναντι σε αυτό το νομοθέτημα από όταν ήταν στη διαβούλευση και είχατε αιτηθεί την απόσυρση του. Δεδομένου ότι κατατέθηκε το σχέδιο νόμου ως έχει, χωρίς να διαφοροποιηθεί από τη διαβούλευση και δεδομένου ότι έχετε άμεση επαφή με το αντικείμενο, το οποίο, πραγματεύεται, πρώτον: Πώς χαρακτηρίζετε την επιλεκτική διαλλακτική στάση της Κυβέρνησης απέναντι στους εμπλεκόμενους φορείς; Πόσο αποτελεσματικό βλέπετε το σχεδιασμό της Κυβέρνησης, όπως προκύπτει για το χωρικό σχεδιασμό με στόχο την αειφόρο ανάπτυξη και την προσπάθεια μείωσης της πολυνομίας, τη στιγμή που χρειάζεται πλήθος εξουσιοδοτικών διατάξεων για την εφαρμογή του νέου πλαισίου;

Τρίτον, ως εκπρόσωποι του τεχνικού κόσμου, ποιες θα μπορούσαν να είναι οι προσθήκες - βελτιώσεις, έτσι ώστε το νομοσχέδιο να αποκτήσει υπόσταση και να μην είναι ένα κακέκτυπο;

Θα ήθελα να ρωτήσω τον κ. Μωραΐτη από την ΚΕΔΕ, ο οποίος, έκανε και μια πολύ σωστή επισήμανση, ότι πλέον έχει αλλάξει η αναλογία πληθυσμού - περιβάλλοντος και μάλιστα, θα ήθελα να τον ρωτήσω, εάν στον φάκελο που μας έχει κατατεθεί, πέραν από τις επισημάνσεις και προτάσεις, αν μπορούν να υπάρξουν προτάσεις για μια ισορροπημένη και αρμονική οικονομική ανάπτυξη παράλληλα με την προστασία του περιβάλλοντος, ελαχιστοποιώντας τις συνέπειες που μπορούν να υπάρξουν στο φυσικό περιβάλλον. Πώς πιστεύετε ότι θα δράσουν οι παρούσες διατάξεις στην ενδυνάμωση του ρόλου των περιφερειακών πλαισίων; Με ποιον τρόπο θα γίνει ο συντονισμός των χρηματοδοτικών εργαλείων με την αναπτυξιακή πολιτική; Εφόσον και αν προκύψουν αντικρουόμενα συμφέροντα ή δεν υπάρξει πλήρης συνεννόηση με τις κυβερνητικές επιλογές προς ανάπτυξη, πώς θα επιλυθούν τα προβλήματα που θα προκύψουν; Ποιοι θα πρέπει να είναι οι στόχοι της εθνικής στρατηγικής, έτσι ώστε ο χωροταξικός σχεδιασμός να ενσωματώσει τις ιδιαιτερότητες των περιοχών της χώρας μας, γεωγραφικές, δημοσιονομικές και δημογραφικές, προκειμένου να επιτευχθεί η βιώσιμη ανάπτυξη;

Αξιολογήστε την έμφαση που δίνεται στα ειδικά χωρικά σχέδια σε σχέση με τις κατά τόπους στρατηγικές επενδύσεις και την αλλοίωση των όρων δόμησης και των ορίων περιβαλλοντικών επιπτώσεων σε συγκεκριμένες περιοχές της χώρας, εφόσον πιστεύετε ότι υπάρχουν.

Σε ποιες δράσεις θα προβούν, ώστε να ενημερώνονται οι τοπικές κοινωνίες για τις πολεοδομικές εφαρμογές και τα ειδικά χωρικά σχέδια, διατυπώνοντας τις απόψεις και τις αντιρρήσεις τους, ώστε να υπάρχει σχετική αξιολόγηση;

Τι θα γίνει σε περίπτωση που κάποια στρατηγική επένδυση, η οποία, καθοδηγείται από κυβερνητικές επιλογές, βρει αντίθετη την τοπική κοινωνία; Με ποιον τρόπο θα αναδειχθούν τα πλεονεκτήματα των ορεινών, νησιωτικών και απομονωμένων περιοχών, ώστε να δοθεί και σε αυτές το πλεονέκτημα της βιώσιμης ανάπτυξης και κυρίως, με ποιον τρόπο θα προστατευθούν οι περιοχές που έχουν πληγεί από το μεταναστευτικό, στις οποίες, υπάρχουν εγκατεστημένα τα hot spot από τον να νομιμοποιηθούν αυτά και να αναπτυχθούν με ειδικά χωρικά σχέδια, προκειμένου να βρεθούν λύσεις στην έλλειψη δομών και κοινωνικού εξοπλισμού;

Τέλος, μια τελευταία ερώτηση έχω προς τον εκπρόσωπο της Ένωσης Γεωγράφων Ελλάδος. Θα μπορούσατε να καταθέσετε αναλυτικές αναφορές σε προτάσεις, τροποποιήσεις και βελτιώσεις, συγκεντρωτικά ή με διαγράμματα ή με κάποιον άλλο τρόπο, ώστε να καταστούν οι διατάξεις πιο αποτελεσματικές και λειτουργικές; Είναι σημαντικό να υπάρξουν αυτές οι προτάσεις και από τον συγκεκριμένο φορέα, όπως και από τους υπόλοιπους, διότι, όσα κενά υπάρχουν σε αυτό το νομοσχέδιο, προφανώς προκύπτουν από την έλλειψη γνώσεων και εν συνεχεία, από την έλλειψη διαβούλευσης με τους φορείς που κατέχουν και διαχειρίζονται καλύτερα το συγκεκριμένο γνωστικό αντικείμενο. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ευχαριστώ, κυρία Πρόεδρε. Θα ήθελα να ξεκινήσω με μια γενική ερώτηση προς όλους τους φορείς. Είναι γεγονός ότι το 2014 με τον ν.4269, η χώρα έκανε ένα αποφασιστικό βήμα για να αποκτήσει έναν σαφή, ολοκληρωμένο χωροταξικό και πολεοδομικό σχεδιασμό. Δυστυχώς, για τους λόγους που όλοι γνωρίζουμε, βρισκόμαστε πάλι και γυρίζουμε στο σημείο μηδέν, ενώ όλο αυτό έπρεπε να κλείσει το 2015.

Το ερώτημα λοιπόν προς εκπροσώπους των φορέων είναι: Αν έχετε εκτίμηση πόσο χρόνο θα χρειαστούμε ακόμα μέχρι την πλήρη εφαρμογή του νέου νόμου. Πόσο επιπλέον θα κοστίσει σε χρήμα και σε χρόνο η νέα νομοθετική πρωτοβουλία της κυβέρνησης για τους επενδυτές, όσον αφορά τα ενδιάμεσα στάδια και τα ειδικά χωρικά πλαίσια; Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε): Ευχαριστώ, κυρία Πρόεδρε. Ήθελα να πω ότι ορισμένοι φορείς που δεν ήρθαν δεν πρόλαβαν να ενημερωθούν και όταν νιώθει κανείς υπεύθυνος, πρέπει να είναι και διαβασμένος και να έρθει να πει τη γνώμη του. Το λέω, έχοντας υπόψη το Γεωτεχνικό Επιμελητήριο.

Μου έκανε εντύπωση η ομιλία του εκπροσώπου του ΣΕΤΕ. Βέβαια, ο κ. Δημαράς μπορεί να πανηγύριζε, αλλά εμένα μου έκανε εντύπωση το εξής και το ρωτάω: Σας ενοχλεί το ότι υπάρχει η γεωργική γη στη δραστηριότητα σας; Το λέω, γιατί, η γεωργική γη είναι ξερική για σιτηρά, αμπέλια, ελιές και άλλα, είναι και αρδευόμενη κυρίως για κηπευτικά, δηλαδή, δεν είναι οικιστική και ο διαχωρισμός της από τη γη υψηλής παραγωγικότητας, μιλάμε για γεωργική γη που έχουν γίνει έργα υποδομής, αρδευτικά, στραγγιστικά, αγροτικοί δρόμοι κ.λπ..

Επομένως, ακριβώς γι' αυτό το λόγο ξεχωρίζονται και θα ήθελα να μάθω αν η ενόχληση που δείξατε σημαίνει ότι υπάρχει πρόβλημα, ως προς την τουριστική δραστηριότητα και δεν θέλετε να αναφέρεται η γεωργική γη, αλλά μόνο η γη υψηλής παραγωγικότητας. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων): Ευχαριστώ, κυρία Πρόεδρε. Θέλω να ευχαριστήσω και εγώ, τους εκπροσώπους των φορέων για την ενημέρωση. Ήταν πραγματικά ενδιαφέροντα και σημαντικά αυτά που ακούσαμε.

Θέλω κάποιες επισημάνσεις από τον Εκπρόσωπο των Ξενοδόχων και να του πω ότι, όσον αφορά για τη μεγαλύτερη συνεργασία που υποστηρίζει ότι πρέπει να έχει με το Υπουργείο Τουρισμού, πράγματι, είναι στις προτεραιότητες αυτής της κυβέρνησης η γεωργία και ο τουρισμός. Επομένως, νομίζω ότι θα πάνε καλά αυτά τα πράγματα και θα υλοποιηθούν.

Όσον αφορά για κάτι άλλο που είπε για την εκτός σχεδίου δόμηση, για τα τέσσερα στρέμματα, επειδή είμαι και μηχανικός, διαφωνώ μαζί του. Δηλαδή, να καταργηθεί η εκτός σχεδίου δόμηση, δηλαδή, να καταργηθεί το όριο των τεσσάρων στρεμμάτων και να καταργηθεί εντελώς η δόμηση εκεί; Το θεωρώ υπερβολικό και ειδικά στις προσπάθειες που κάνει η κυβέρνηση για ανάπτυξη. Πιστεύω ότι αυτή η πρόταση είναι εντελώς αντιαναπτυξιακή, αλλά και απάνθρωπη απέναντι σε ανθρώπους που έχουν αγοράσει από χρόνια αγροτεμάχια, τα οποία, τα αγόρασαν ως άρτια και οικοδομήσιμα. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Καταρχήν, θα ήθελα να απευθυνθώ στον εκπρόσωπο του ΣΕΒ, στον κ. Μωραΐτη. Έδωσε ιδιαίτερη έμφαση και αναφέρθηκε στο θέμα της προέγκρισης για τα ειδικά χωρικά σχέδια. Αν κατάλαβα καλά, η ένσταση σας είναι ότι θα γραφειοκρατικοποιηθεί πιο πολύ το σύστημα, ότι θα καθυστερούν ή ότι θα υπάρχουν περισσότερες εξουσίες στον Υπουργό, ώστε να παρακάμπτει διαδικασίες;

Σε ό,τι αφορά τώρα τον κ. Στασινό τον εκπρόσωπο του ΤΕΕ, αλλά και τους υπόλοιπους εκπροσώπους των φορέων θα ήθελα να τους κάνω την γενική ερώτηση εάν θεωρούν ότι τα προβλήματα στα οποία αναφέρθηκαν είναι θέμα νομοθεσίας ή εφαρμογής της νομοθεσίας. Έτσι όπως είναι η νομοθεσία γιατί πιστεύω ότι εκεί πάσχουμε αρκετά.

Τέλος, θα συμφωνήσω με τον κ. Κωνσταντινίδη από το ΣΕΤΕ στο γεγονός ότι θα θέλαμε -ο εθνικός χωρικός σχεδιασμός είναι και δική μας πρόταση- να περνά για έγκριση από την Βουλή όπως γίνεται με το εθνικό σχεδιασμό για την έρευνα και την τεχνολογική ανάπτυξη και την καινοτομία. Είναι κάτι που πρέπει να το καθιερώσουμε, νομίζω για όλους τους εθνικούς σχεδιασμούς.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Δημαράς.

ΓΕΩΡΓΙΟΣ ΔΗΜΑΡΑΣ (Εισηγητής του ΣΥΡΙΖΑ): Επειδή ειπώθηκε από την κυρία Μανωλάκου ότι πανηγύριζα σε σχέση με την γη υψηλής παραγωγικότητας ή την αγροτική καλλιεργήσιμη γη, είπα θετικά ότι είναι σωστό που σκέπτεται ο ΣΕΤΕ την κατάργηση της εκτός σχεδίου δόμησης για λόγους οικονομικούς, περιβαλλοντολογικούς και αισθητικής τοπίου. Από εκεί και πέρα συμφωνώ με την κυρία Μανωλάκου ότι θα πρέπει να προστατεύεται όλη η αγροτική καλλιεργήσιμη γη και όχι μόνο η υψηλής παραγωγικότητας. Ευχαριστούμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Χιωνίδης.

ΣΑΒΒΑΣ ΧΙΩΝΙΔΗΣ (Δήμαρχος Κατερίνης και Πρόεδρος της Επιτροπής Χωροταξίας, Υποδομών και Περιβάλλοντος της ΚΕΔΕ): Τώρα, το πόσος χρόνος θα χρειαστεί που ετέθη το ερώτημα για εφαρμογή δεν είναι θέμα δικό μας, εμείς περιμέναμε αρκετά χρόνια. Διαδικασίες οι οποίες είναι χρονοβόρες πρόσφατα μάλιστα, μια τροποποίησή μου στο Υπουργείο, κύριε Υπουργέ, έχει περίπου δύο χρόνια για να περάσει το αυτονόητο προσαρμογή του ρυμοτομικού σχεδίου στο γενικό πολεοδομικό σχέδιο, δεν έχω την κακιά συνήθεια να γίνομαι «κολλιτσίδα» έξω από τα γραφεία της γραμματέως και του διευθυντού. Το δεύτερο πράγμα, το οποίο θα ήθελα να πω είναι ότι τα εθνικά χωρικά σχέδια σαφώς και πέρασαν από τη Βουλή και βεβαίως, το ισχύον σήμερα είναι αυτό. Αυτό που είναι κρίσιμο και πολύ σημαντικό είναι ότι κανονιστικό πλαίσιο σήμερα έχουν μόνο τα ρυμοτομικά σχέδια, τα οποία έχουν γίνει προεδρικά διατάγματα και εδώ υπάρχει το πρωθύστερο στην περίπτωση που υπάρχουν τα τοπικά χωρικά σχέδια τα οποία κατισχύουν των ρυμοτομικών σχεδίων σύμφωνα με το νόμο, τότε για ποιο λόγο υπάρχει εκείνη η τροποποίηση από τις αποφάσεις του τότε Νομάρχη ότι γίνονται αυτοδικαίως προεδρικά διατάγματα αφού περάσουν μια διαδικασία.

Θα μπορούσαμε, λοιπόν, κύριε Υπουργέ, και πάλι γιατί λέω ότι δεν έχουμε κανένα κανονιστικό πλαίσιο, το κανονιστικό πλαίσιο είναι τα τοπικά χωρικά σχέδια και είναι κατεπείγον να δούμε με ποιες κανονιστικές διατάξεις θα μπορέσουμε να βγάλουμε είτε μελέτες, τα τοπικά χωρικά σχέδια τα οποία θα είναι το κρίσιμο εργαλείο για τον σχεδιασμό, το πώς θα μπορέσουμε να τροποποιήσουμε τις ήδη υπάρχουσες υποδομές και μελέτες στα γενικά πολεοδομικά σχέδια, τα οποία αφορούσαν τον αστικό ιστό κατά κύριο λόγο και λιγότερο τις εκτός σχεδίου περιοχές. Όλα αυτά θα δράσουν δυναμικά στο κομμάτι της ανάπτυξης και στο περιβάλλον, ώστε να μπορούμε να ξέρουμε και εν κατακλείδι, θα πρέπει να ληφθούν σοβαρά υπόψη η ασφάλεια δικαίου, δηλαδή ακούγονται κατά περίπτωση εύλογα από συνδικαλιστικούς φορείς ότι θα πρέπει το ά ή το β΄.

Αυτή είναι η λογική του κράτους και της Βουλής να υπάρχει κρίση δικαίου ανδρός και να υπάρχει τέλος των πάντων επιτέλους στην χώρα μας ασφάλεια δικαίου, δηλαδή κάποιος που ξεκίνησε μια επένδυση με το προηγούμενο πλαίσιο, σήμερα για κάποιους λόγους πρέπει να τον σταματήσουμε, τελικά κάποιος, ο οποίος επένδυσε γιατί έβλεπε μια προοπτική στην ανάπτυξη, στην τουριστική ανάπτυξη, θα πρέπει να τον σταματήσουμε. Πρέπει να δούμε, λοιπόν, με κρίση δικαίου ανδρός, πώς παρέχουμε την ασφάλεια δικαίου γιατί αυτό που δεν παρέχει σήμερα σε αυτόν που έχει τα δικαιώματα θα το βρεις μπροστά σου στον επόμενο επενδυτή και θα λέει «κοίταξε τις έπαθε τούτος». Γιατί πρέπει να έχω εγώ εμπιστοσύνη ότι κάτι θα γίνει καλύτερο πλέον;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μπαλτάς.

ΕΜΜΑΝΟΥΗΛ ΜΠΑΛΤΑΣ (Σύμβουλος του Συνδέσμου Επιχειρήσεων και Βιομηχανιών): Απαντώ συνδυαστικά στο ερώτημα του κ. Αρβανιτίδη για το χρόνο-χρήμα, όπως και του κ. Μαυρωτά για το εάν είναι θέμα νομοθεσίας ή εφαρμογής. Υπάρχει θέμα εφαρμογής πολύ σοβαρό και η αγωνία και η προσπάθεια είναι το νομοθέτημα αυτό να κωδικοποιήσει έννοιες και διαδικασίες όπου η εφαρμογή να είναι μονοσήμαντη και εύκολη και οικονομικά διαχειρίσιμη. Στο πλαίσιο αυτό θα κάνω τρεις συγκεκριμένες προτάσεις που δεν πρόλαβα στην πρωτολογία μου και παρακαλώ τον κ. Υπουργό να τις ακούσει προσεκτικά. Η χώρα έχει περίπου 700 περιοχές που είναι χωροθετημένες χρήσεις γης για την επιχειρηματικότητα. Περιοχές παραγωγικών δραστηριοτήτων. Γιατί αυτές οι περιοχές δεν αναπτύσσονται και είναι οι περιβόητοι θύλακες των άτυπων συγκεντρώσεων. Συχνά, δεν αναπτύσσονται, δηλαδή δεν εγκρίνονται σχέδια πόλεως και δεν χρηματοδοτούνται από ιδιωτικές επενδύσεις, αυτό γίνεται επειδή αυτός που εκπόνησε το ΓΠΣ και στο ΣΧΟΑΠ στις προηγούμενες 10ετίες όρισε συντελεστή δόμησης ή όρια αρτιότητας ή άλλους περιορισμούς που αυτοί οι περιορισμοί δεν είναι συμβατοί με την κλαδική νομοθεσία του υποδοχέα και πάντοτε είναι πάρα πολύ χαμηλωμένη σε σχέση με τις δυνατότητες που δίνει η κλαδική νομοθεσία.

Δηλαδή, όταν θέλεις να κάνεις ένα πάρκο για την βιομηχανία για τα logistics ο πρόσφατος νόμος καθόρισε συντελεστή 1,6 ειδικά για τα logistics αυτός που ψηφίστηκε προ μιας εβδομάδας για την βιομηχανία είναι μέχρι 1,6, άρα όταν πας να κάνεις έναν υποδοχέα έχεις το φάσμα μέχρι 1,6. Ο μελετητής που κάνει την πολεοδομική μελέτη ο μηχανισμός που θα το ελέγξει το ελληνικό δημόσιο οι κοινωνικές δυνάμεις, η αυτοδιοίκηση που εστιάζουν την προσοχή στο συγκεκριμένο σχέδιο των 500 στρεμμάτων μπορούν να δώσουν τη βέλτιστη συνθετική λύση.

Αντί δηλαδή το μέγιστο 1,6 να είναι 1,4 να είναι 1,2 να είναι όπως στα Χανιά κύριε Σταθάκη, που είναι 1 και όχι 1,6. Άρα, όταν τα ΓΠΣ τα παλιά σε αυτές τις 700 περιοχές που ορίζουν συντελεστή 0,8 και 0,6 είναι οι λόγοι για τους οποίους ο κ. Μανιάτης και ο κ. Ταγαράς, σε συζήτηση που είχαμε, τους είπα ούτε στην Αργολίδα ούτε στην Κορινθία θα γίνει οργανωμένος υποδοχέας εγκεκριμένο σχέδιο πόλεως. Αυτό το λάθος που δεν μπορούμε να το διορθώσουμε, -ενώ η ΚΕΕ υπέβαλλε πρόταση νομίζω για 10η φορά-, πάμε να το κάνουμε και στα καινούργια ΤΧΣ, το είπε ο εκπρόσωπος του ΣΕΒ.

Παρακαλώ πάρα πολύ, στο άρθρο 9 στην παρ. 2, που λέτε ότι τα ΤΧΣ ορίζουν συντελεστές δόμησης για τις περιοχές παραγωγικών δραστηριοτήτων, δηλαδή ο μελετητής που μελετά στρατηγικά μια πόλη να πάει αυθαίρετα και να δώσει έναν συντελεστή μέχρι 1,6 ή μέχρι 1,2 όπου είναι βέβαιο ότι ο μελετητής θα δώσει χαμηλωμένο, να ειπωθεί η φράση που σας έχουμε προτείνει, ότι στις περιοχές παραγωγικών δραστηριοτήτων, που ορίζονται στα τοπικά χωρικά σχέδια οι συντελεστές δόμησης και όλοι οι περιορισμοί, καθορίζονται από το πολεοδομικό σχέδιο εφαρμογής, εντός των ορίων που ορίζονται από τις οικείες διατάξεις για κάθε κατηγορία οργανωμένου υποδοχέων δραστηριοτήτων. Δηλαδή με την απόφαση έγκρισης της επένδυσης τουριστική ΕΣΧΑΣΕ ή με την έγκριση του υποδοχέα βιομηχανίας της πολεοδομικής μελέτης να προκύπτει και ο συντελεστής που το λέει η νομοθεσία, αλλιώς ότι συμβαίνει με τα 700 μη γόνιμα σχέδια θα συμβεί και στα καινούργια ΤΧΣ. Αυτή είναι η πρώτη μου παρατήρηση, παρακαλώ πολύ να ακουστεί έστω αυτή τη φορά.

Η δεύτερη παρατήρηση που θέλω να κάνω είναι ότι κατά την προσωπική μου άποψη τα ειδικά χωρικά σχέδια θα αποτελέσουν αντικείμενα επιτυχημένων επενδύσεων μετά από 10 χρόνια. Αυτή είναι η άποψή μου. Θα χρειαστούν μεγάλες ωριμάνσεις επιστημονικές, κοινωνικές, διοικητικές. Ερχόμαστε, λοιπόν, εκεί που υπάρχουν νομοθεσίες όπως ΕΣΧΑΣΕ – ΕΣΧΑΔΑ 3982 ΠΟΤΑ, αντί να τις αφήσουμε να εξελίσσονται, όπως εξελίσσονται με τα λάθη τους και να τις διορθώνουμε ερχόμαστε και τις μπλέκουμε.

Δεύτερη πρόταση, στο άρθρο 8 στην παρ. 9 όπου λέτε «ειδικά χωρικά σχέδια είναι και η ΠΟΤΑ και τα πάρκα του ν.3982 και τα ΕΣΧΑΣΕ, ΕΣΧΑΔΑ» και συνεχίζει μία παρ. β’ ότι «για τη χωρική οργάνωση των περιοχών εφαρμόζονται οι οικείες διατάξεις για κάθε κατηγορία υποδοχέα» να τελειώσει εκεί και όχι σε συνδυασμό με την περίπτωση β’ και του τάδε που αρχίζει και εμπλέκει την αδειοδότηση αυτών των επενδύσεων με αυτό εδώ, με τις τεράστιες δυσνοησίες που περιγράφονται στην παρ. 5.

Τέλος, σας έχουμε παρακαλέσει να δώσετε τρία χρόνια παράταση σε επενδύσεις που δεν πρόλαβαν με το ν.4178/2013 να γίνουν, που τους έδωσε τρία χρόνια παράταση, αδειοδοτημένες επενδύσεις, με ενεργειακές βελτιώσεις, ή επεκτάσεις επιχειρηματικών σχεδίων. Υπήρχε μία διάταξη στο ν.4178 και έλεγε «για τρία χρόνια παρατείνονται». Αυτό έληξε. Παρακαλέσαμε να γίνει έξι χρόνια, δηλαδή μέχρι το 2019. Το ρυθμίζετε και σας ευχαριστούμε για αυτό, αλλά το ρυθμίζετε μέχρι το τέλος του 2017, δηλαδή για ένα χρόνο. Αυτές οι επενδύσεις δεν έγιναν λόγω οικονομικής κρίσης. Παρακαλούμε πάρα πολύ είναι η μεταβατική διάταξη του άρθρου 15 η παρ. 4 να γίνει για τρία χρόνια. Θα βοηθήσει πάρα πολύ τα επενδυτικά σχέδια. Δεν προλαβαίνουνε μέσα στο 2017.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μωραΐτης.

ΙΩΑΝΝΗΣ ΜΩΡΑΪΤΗΣ (Μέλος της Επιτροπής Χωροταξίας του ΣΕΒ): Θα προσπαθήσω με απλό τρόπο να εξηγήσω το θέμα της προέγκρισης και για ποιο λόγο θίξαμε τόσο έντονα το ζήτημα αυτό. Σύμφωνα με το άρθρο 8, το οποίο θεωρούμε ότι είναι από τα πλέον σημαντικά του νομοσχεδίου, τα ειδικά χωρικά σχέδια είναι υποδοχής σχεδίων έργων και προγραμμάτων υπερτοπικής κλίμακας ή στρατηγικής σημασίας, όπως λέει στην παρ. 1. Πιο κάτω σε επόμενη παράγραφο εξειδικεύει ότι σε αυτούς τους οργανωμένους υποδοχής που ξέρουμε, ΠΟΤΑ, ΕΣΧΑΣΕ, ΕΣΧΑΔΑ υπάγονται και τα ειδικά χωρικά σχέδια. Επομένως, λοιπόν, είναι ένα από τα πιο σημαντικά σχέδια στα οποία οι ξένοι επενδυτές, αλλά και οι Έλληνες επενδυτές σε συνεργασία ή από μόνοι τους θα προχωρήσουν στην Ελλάδα για να επενδύσουν ξένα κεφάλαια τα οποία χρειαζόμαστε.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Να σας διακόψω, να σας κάνω μία ερώτηση. Επικαλεστήκατε ότι η προέγκριση ενεργοποιεί την νομική διαδικασία. Ας την αφήσουμε έξω την προέγκριση. Δεν υπάρχει νομική διαδικασία αυτή τη στιγμή ακριβώς ίδια χωρίς προέγκριση;

ΙΩΑΝΝΗΣ ΜΩΡΑΪΤΗΣ (Μέλος της Επιτροπής Χωροταξίας του ΣΕΒ): Με βάση το νόμο αυτόν εδώ που προτείνετε, αυτό το οποίο συμβαίνει είναι το εξής με την παρ. 4.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Η προέγκριση φέρνει τη νομική διαδικασία;

ΙΩΑΝΝΗΣ ΜΩΡΑΪΤΗΣ (Μέλος της Επιτροπής Χωροταξίας του ΣΕΒ): Όχι, μέσω της απάντησης που θα σας δώσω θα καταλάβετε. Η παρ. 4 γ’ λέει ότι τα ειδικά αυτά σχέδια εγκρίνονται με Προεδρικό Διάταγμα, τα οποία ακολουθούν τη διαδικασία, όπου η αρμόδια υπηρεσία κρίνει το φάκελο του επενδυτή, πηγαίνει στο ΚΕΣΥΠΟΘΑ, το ΚΕΣΥΠΟΘΑ προτείνει στον Υπουργό και ο Υπουργός το στέλνει στο Σ.τ.Ε.. Στην ειδική περίπτωση όμως που προϋπάρχουν σύμφωνα με την παρ. 5 σχεδιασμός είτε από ΖΟΕ είτε από τοπικά χωρικά σχέδια τότε απαιτείται ειδικά αυτή η προέγκριση, η οποία γίνεται διοικητική πράξη με απόφαση Υπουργού.

Στην απόφαση του Υπουργού, ο οποιοσδήποτε κακοπροαίρετος θα προσφύγει κατευθείαν στο Σ.τ.Ε., οπότε θα υπάρξει το χρονικό διάστημα εκείνο που το Σ.τ.Ε. κάνει για να αποφασίσει, αν αυτή η προέγκριση, είναι προφανώς θετική, γιατί τότε δεν θα υπάρχει Σ.τ.Ε., είναι αρνητική δεν θα υπάρξει αυτή η διαδικασία, θα περάσει αυτό το χρονικό διάστημα, το οποίο ξέρουμε ότι είναι κάποια χρόνια και μετά από αυτό θα συνεχίσει ο επενδυτής, αφού θα έχει πάρει την προέγκριση να καταθέσει το φάκελό του, να ξαναδεί πάλι η αρμόδια υπηρεσία και να διατυπώσει την άποψή της στο ΚΕΣΥΠΟΘΑ, το ΚΕΣΥΠΟΘΑ στον Υπουργό και ο Υπουργός στο Σ.τ.Ε.. Αυτό δεν κάνει πιο σύντομο το χρόνο των επενδύσεων, αλλά τον κάνει πιο μεγάλο. Αυτή είναι η απάντηση.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Σας απαντώ, λοιπόν, ευθέως για να το καταλάβουμε το θέμα. Η προέγκριση δημιουργεί ασφάλεια δικαίου. Η διαδικασία την οποία επικαλείστε, κρατάει 2 – 3 χρόνια, σε όποιο σημείο της διαδικασίας γίνεται προσφυγή ακόμα και μετά την απόφαση, το Προεδρικό Διάταγμα γίνεται προσφυγή, ακόμα και μετά το Σ.τ.Ε. γίνεται προσφυγή. Η προέγκριση είναι ένας μηχανισμός εναρμόνισης και δημιουργίας ασφάλειας δικαίου, εναρμόνισης ως προς την συμβατότητα με την κείμενη νομοθεσία των τριών επιπέδων, όλοι οι ειδικοί το ανέλυσαν, δημιουργεί την ασφάλεια δικαίου, η οποία προκαταλαμβάνει οριστικά πριν μπούμε στην διαδικασία αδειοδότησης, πριν μπούμε στις μελέτες, πριν μπούμε στις εγκρίσεις, πολύ πιο πριν, δημιουργεί τον μηχανισμό ασφάλειας δικαίου ότι εδώ μπορεί να γίνει αυτό που σκέφτομαι ή εδώ δεν γίνεται σε πρώτο επίπεδο. Αντί να δούμε, λοιπόν, αυτό το βήμα το εγγράφουμε και το φορτώνουμε με πράγματα, τα οποία πάει να θεραπεύσει η προέγκριση.

ΙΩΑΝΝΗΣ ΜΩΡΑΪΤΗΣ (Μέλος της Επιτροπής Χωροταξίας του ΣΕΒ): Αυτό το κάνετε όμως ένα συγκεκριμένο σημείο, μόνο όταν προϋπάρχει. Αυτή η ασφάλεια δικαίου δεν πρέπει να υπάρχει και για τις περιπτώσεις που δεν υπάρχουν περιορισμοί ΖΟΕ. Σε εκείνη την περίπτωση η παρ.5 είναι ανενεργή. Εμείς δεν λέμε να μην υπάρχει προέγκριση, εμείς λέμε η προέγκριση να μην είναι απόφαση Υπουργού, διότι θα υπάρχει αυτή η διοικητική πράξη, θα πρέπει να προσφύγουν στο Σ.τ.Ε. και να καθυστερήσει αυτή η επένδυση. Ίσως εδώ υπάρχει μία παρανόηση. Εμείς μιλάμε να μην είναι απόφαση του Υπουργού, δεν είναι θέμα εξουσίας. Την εξουσία την έχει ο Υπουργός σε κάθε περίπτωση. Ίσως θα πρέπει να συμβουλευτείτε το νομοθετικό για να σας εξηγήσει τα θέματα αυτά.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Στασινός.

ΓΕΩΡΓΙΟΣ ΣΤΑΣΙΝΟΣ (Πρόεδρος του Τεχνικού Επιμελητηρίου Ελλάδας): Όσον αφορά με την ερώτηση του κ. Δημαρά σχετικά με κάποια ευελιξία που ανέφερα με μία διατύπωση. Ανέφερα ότι τα επίπεδα σχεδιασμού και τα ανήκοντα σε αυτά πλαίσια σχέδια να μπορούν να λειτουργούν αυτόνομα. Δηλαδή, να διαθέτουν μία σχετική αυτονομία και η κατάρτιση σχεδίων κάθε επιπέδου να μην απαιτεί την ύπαρξη εγκεκριμένων σχεδίων του υπερκείμενου ή υποκείμενου επιπέδου. Δεν είπα αν υπάρχουν να μην τα ακολουθούν είτε το υπερκείμενο είτε το υποκείμενο. Είπα ότι εφόσον δεν υπάρχουν τότε να αρκούμαστε σε μία συνοπτική έκθεση εκτίμησης των αναγκαίων χωροταξικών κατευθύνσεων ή εισροών και να λαμβάνονται υπόψιν τα διαθέσιμα στοιχεία των μελετών που υπάρχουν. Δεν είπα να μην ακολουθεί το ένα το άλλο, αλλά σε περίπτωση που δεν υπάρχει να υπάρχουν μόνο κάποιες κατευθύνσεις και να μην περιμένουμε όλο το σχέδιο για να γίνει το επόμενο.

Όσον αφορά στην ερώτηση του εκπροσώπου της Χρυσής Αυγής, προφανώς θα θέλαμε από επιστημονική άποψη και για να συμβάλουμε στο νομοσχέδιο ένα χρονικό διάστημα που να γίνει μία συζήτηση με το Υπουργείο για να συμβάλουμε σε αυτό, γιατί θεωρούσαμε ότι θα ήταν χρήσιμο. Από εκεί και πέρα εφόσον ήρθε το νομοσχέδιο προφανώς τοποθετήθηκα και έκανα και δύο συγκεκριμένες προτάσεις. Εκτός από αυτή που ανέφερα και για τη διαρκή παρακολούθηση των περιφερειακών σχεδίων, έτσι ώστε να μπορούν να θεωρούνται. Από εκεί και πέρα, αν υπάρχει δυνατότητα και δεν είναι τόσο κατεπείγον η ψήφιση του νομοσχεδίου, προφανώς μέσα σε ένα μήνα θα μπορούσαμε να έχουμε καλύτερη συνεργασία. Αυτό θα ήθελα να το ακολουθήσουμε ενδεχομένως σε επόμενη νομοθέτηση.

Όσον αφορά στην ερώτηση του κ. Μαυρωτά, θεωρώ ότι το 70% - 80% της αστοχίας που υπάρχει μέχρι τώρα είναι στην εφαρμογή των νόμων και όχι στην νομοθεσία. Σε αυτό πρέπει να κάνουμε πολλά βήματα μπροστά και για αυτό προτείνω συνέχεια να υπάρχουν ηλεκτρονικές διαδικασίες για να καταπολεμήσουμε και τις χρονοβόρες διαδικασίες και κομμάτι της διαφθοράς που ενδεχομένως υπάρχει. Επομένως, επειδή οι υπάλληλοι των Υπουργείων και των Περιφερειών όλο και λιγοστεύουν υπάρχουν κάποιες άλλες διαδικασίες που να μπορούν να κάνουν πιο γρήγορες όλες αυτές τις διαδικασίες. Από εκεί και πέρα, στο κομμάτι της νομοθέτησης, προφανώς μπορούν να υπάρχουν βελτιώσεις, εδώ είμαστε να τις συζητήσουμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κωνσταντινίδης.

ΚΩΝΣΤΑΝΤΙΝΟΣ ΚΩΝΣΤΑΝΤΙΝΙΔΗΣ (Αντιπρόεδρος Οικονομικών του Δ.Σ. του ΣΕΤΕ): Σχετικά με το θέμα της πρότασης που κάναμε η έκφραση «για την προστασία της γεωργικής γης» να γίνει «για την προστασία της γεωργικής γης υψηλής παραγωγικότητας». Ασφαλώς και δεν έχουμε κανένα πρόβλημα με την γεωργική γη γενικότερα, αλλά το θέμα αυτό έτσι όπως είναι διατυπωμένο δημιουργεί σύγχυση, διότι με αυτόν τον όρο δίνονται κατευθύνσεις από τα περιφερειακά χωροταξικά πλαίσια στον υποκείμενο σχεδιασμό. Τα πάντα πριν αναπτυχθούν με οποιαδήποτε άλλη χρήση είναι γεωργική γη, δηλαδή ένα ξενοδοχείο, το οποίο θα αναπτυχθεί σε μία περιοχή που προβλέπεται τουριστική, πριν να γίνει ξενοδοχείο είναι γεωργική γη. Όλα είναι γεωργική γη.

Αν, λοιπόν, η γεωργική γη μπαίνει με αυτό τον όρο, με ιδιαίτερη αναφορά στην προστασία της γεωργικής γης, ως κατευθυντήρια χρήση στα περιφερειακά πλαίσια τα οποία δίνουν αυτά τα παραρτήματα, τις ειδικές κατευθύνσεις, στον τοπικό σχεδιασμό, αντιλαμβάνεται κανείς ότι είναι ένας πολύ δεσμευτικός όρος, ο οποίος θα δημιουργήσει σύγχυση, πιστεύουμε.

Αυτός είναι ο λόγος που ζητήσαμε να γίνει αυτή η τροποποίηση και όχι γιατί έχουμε κάποιο πρόβλημα με τη γεωργική γη. Κάθε νοικοκύρης τη γεωργία θα τη βάλει εσώτερο και όχι σε αξίες, οι οποίες έχουν μεγάλες δυνατότητες για την ανάπτυξη και την απασχόληση στη χώρα.

Αυτό είναι άμεσα συνδεδεμένο με το θέμα της εκτός σχεδίου δόμησης, για να απαντήσω στο δεύτερο σχόλιο. Η εκτός σχεδίου δόμηση, πρέπει να συνειδητοποιήσουμε όλοι και εσείς που είστε οι νομοθέτες ότι είναι το μεγαλύτερο περιβαλλοντικό, οικονομικό και αναπτυξιακό πρόβλημα της χώρας. Αυτά πρέπει να ειπωθούν ευθέως.

Η Ελλάδα είναι η μοναδική ευρωπαϊκή χώρα, η οποία έχει αυτό το τερατούργημα της εκτός σχεδίου δόμησης. Δεν υπάρχει πουθενά στον κόσμο, θα έλεγε κανείς, αλλά ειδικά στην Ευρώπη. Όταν πάτε στην Ευρώπη υπάρχουν οι πόλεις, υπάρχουν οι περιοχές με χρήσεις γης, βιομηχανία, τουρισμός, ιχθυοκαλλιέργειες, ανάπτυξη κ.λπ. και μετά υπάρχει εξοχή, αυτό που λέμε η αγροτική γη. Δεν υπάρχει εκτός σχεδίου δόμηση. Τι θα πει εκτός σχεδίου δόμηση;

Να σας πω τι γίνεται με την εκτός σχεδίου δόμηση. Πέραν της κατάχρησης του περιβάλλοντος και της καταστροφής των κορυφογραμμών, του φυσικού τοπίου και πέραν των περιβαλλοντικών επιπτώσεων, υπάρχει καθαρά αναπτυξιακό πρόβλημα. Η ματαιοδοξία του πλούσιου, ο οποίος πηγαίνει σε μια παραλία να φτιάξει μια βίλα για να την επισκέπτεται μια φορά το χρόνο, δεκαπέντε μέρες, καταστρέφει την προοπτική ανάπτυξης όλης αυτής της παραλίας.

Αντιλαμβάνεστε ότι όπως έγινε η Λούτσα, έτσι γίνονται και τα νησιά μας, η Κρήτη, η Ρόδος, οι Κυκλάδες και τα Δωδεκάνησα. Καταστρέφεται η μελλοντική αναπτυξιακή γη των μελλοντικών γενιών από αυτή τη ματαιοδοξία της εκτός σχεδίου δόμησης.

Ασφαλώς και δεν θα γίνει με ένα νομοθέτημα η κατάργηση της εκτός σχεδίου δόμησης, συμφωνώ και εγώ μαζί σας ότι οπωσδήποτε υπάρχει ένα ζήτημα πολιτικής, αλλά αυτό θα γίνει με τον υποκείμενο σχεδιασμό, ο οποίος θα πρέπει να λάβει μέτρα άμεσα και ρυθμιστικά, από τώρα, ώστε να γίνει κάποιος περιορισμός. Δε σημαίνει ότι χάνει την αξία του. Αντιθέτως, ο χωροταξικός σχεδιασμός θα δώσει υπεραξία σε αυτές τις ιδιοκτησίες, αυτό πρέπει να καταλάβουμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Λαζαρίδης, έχει το λόγο.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των ΑΝ.ΕΛΛ.): Θα ήθελα να κάνω μια διευκρίνιση.

Καταρχήν, δεν είναι σωστό το ότι δεν επιτρέπεται σε χώρες της Ε.Ε. η εκτός σχεδίου δόμηση. Βεβαίως και επιτρέπεται η εκτός σχεδίου δόμηση. Υπάρχουν κανόνες, βεβαίως. Αυτό λέμε και εμείς εδώ. Είναι τα τέσσερα στρέμματα, οι όροι δόμησης κ.λπ. και να τηρούνται αυστηρά και να αστυνομεύεται η εφαρμογή και ο σεβασμός αυτών των όρων. Σε αυτό συμφωνώ.

Εν πάση περιπτώσει, στο εξωτερικό επιτρέπεται και θα δούμε αρκετά σπίτια εκτός σχεδίου σε πάρα πολλές χώρες και ειδικά σε μερικές, οι οποίες διακρίνονται για την ευαισθησία τους στο περιβάλλον, όπως είναι η Αυστρία, η Ελβετία και η Ιταλία στα βόρεια, στην περιοχή των Άλπεων και μάλιστα, σε περιοχές που είναι κοντά σε δάση κ.λπ.. Μην μπερδεύουμε την αυθαίρετη δόμηση με την εκτός σχεδίου δόμηση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Η κυρία Νικολάου έχει το λόγο.

ΑΝΝΑ ΝΙΚΟΛΑΟΥ (Γενική Γραμματέας της ΕΛΛΕΤ και Αντιπρόεδρος της ΣΕΠΟΧ): Από τη συζήτηση, από δύο προηγούμενους ομιλητές, φάνηκε πόσο περιπλέκουν την κατάσταση και καθυστερούν τον σχεδιασμό τα ειδικά χωρικά σχέδια. Ενώ, υπάρχει η σχετική νομοθεσία, ΕΣΧΑ, ΣΕΣΧΑ, ΔΑΠ – ΟΤΑ, όλα αυτά μπορούν να προχωρούν ανεξάρτητα.

Δεν καταλαβαίνουμε το λόγο που πρέπει να υπάρχουν τα ειδικά χωρικά σχέδια. Αυτά περιπλέκουν την κατάσταση περισσότερο και νομίζουμε ότι πρέπει να καταργηθούν τελείως, ούτε προέγκριση ούτε μη προέγκριση.

Σε επίπεδο, δε, διοικητικής πρακτικής, όπως ρώτησε κάποιος, θα πρέπει να προχωρήσουν άμεσα, ήδη έχουν εκπονηθεί και είναι έτοιμα, τα περιφερειακά χωροταξικά σχέδια και να χρηματοδοτηθούν τα τοπικά χωρικά σχέδια, σε επίπεδο δήμου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Καντάς, έχει το λόγο.

ΕΥΣΤΑΘΙΟΣ ΚΑΝΤΑΣ (Πρόεδρος της Ένωσης Γεωγράφων Ελλάδος): Ευχαριστώ, κυρία Πρόεδρε.

Καταρχήν, με αφορμή το ζήτημα της γεωργικής γης, θα ήθελα να επισημάνω τη σημασία μιας γενικής προσεκτικής προσέγγισης έναντι χωρικών επιφανειών που είναι πιο «ευαίσθητες και πιο αδύναμες», έναντι πιέσεων και δράσεων άλλων τομέων. Να το λαμβάνουμε πάντα υπόψη αυτό και να το έχουμε προσεκτικά στο σχεδιασμό.

Επιπλέον, με αφορμή και τη θέση του εκπροσώπου της Χρυσής Αυγής, κ. Σαχινίδη, για περαιτέρω διαγράμματα και προτάσεις, ως εκπρόσωπος του κλάδου των γεωγράφων, θα ήθελα να πω ότι αυτό απαιτεί λίγο περισσότερο χρόνο. Είμαστε, όμως, σε θέση να βοηθήσουμε και να συνδράμουμε με τις δυνάμεις μας και σε ένα πλαίσιο, όπως προτείναμε, ενός εθνικού παρατηρητηρίου.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Μπελαβίλας, έχει το λόγο.

ΝΙΚΟΛΑΟΣ ΜΠΕΛΑΒΙΛΑΣ (Αναπληρωτής Καθηγητής του Ε.Μ.Π.): Θέλω να καταλάβετε, κύριοι Βουλευτές, το ζήτημα της εκτός σχεδίου δόμησης. Επαναλαμβάνω, θέλω να καταλάβετε, ιδιαίτερα όσοι αναφερθήκατε στο ζήτημα της εκτός σχεδίου δόμησης.

Η Αυστρία δεν έχει εκτός σχεδίου δόμηση, χτίζει στα βουνά, χτίζει τα λιβάδια, με σχέδιο. Στην Ελλάδα έχουμε την αρχαϊκότητα, η εκτός σχεδίου δόμηση να νοείται ως το 90% με 95% της χώρας δεν έχει σχέδιο. Είναι μια πολύ διαφορετική κατάσταση. Δεν μιλάει κανείς για απαγόρευση του να χτίσει κάποιος στον εξωαστικό χώρο. Μιλάει η επιστημονική κοινότητα και ζητάει και νομίζω ότι και ο ΣΕΤΕ πολύ καλά το θέτει, να υπάρξουν σχέδια που θα προσδιορίσουν τι θα χτίσουμε στον εξωαστικό χώρο.

Αυτό είναι μια αρχαϊκότητα πρωτοφανής και πρέπει να την ξεπεράσουμε. Να έχετε το θάρρος, κύριε Υπουργέ, να έχετε το θάρρος κύριοι Βουλευτές. Πάρτε μια απόφαση, η οποία θα «ταρακουνήσει». Όχι να απαγορεύσετε, αλλά να σχεδιάσετε.

Θα σας θυμίζω δύο φαινόμενα. Όταν ο Βενιζέλος επέβαλε οικοδομικό κανονισμό, σε μια στιγμή πάρα πολύ κρίσιμη, η ελληνική κοινωνία ξεσηκώθηκε γιατί μέχρι τότε, η ελληνική κοινωνία έχτιζε στα χωριά, όπως ήθελε και στις πόλεις, με μια χειρόγραφη άδεια του αστυνομικού της περιοχής. Ήταν αδιανόητο το ότι θα υπήρχε άδεια οικοδομής για να χτιστούν τα σπίτια.

Ο Τρίτσης, όταν επέβαλε σε κάθε δήμο της χώρας και σε κάθε δήμαρχο της χώρας, το ότι θα σχεδιάζουμε και θα οικοδομούμε με σχέδια πολεοδομικά, πλέον και όχι όπως οικοδομούσαμε επί χούντας, επίσης, για καμιά δεκαριά χρόνια είχαμε «θύελλα» στην αυτοδιοίκηση. Το θυμάστε οι παλιοί.

Τέτοιου επιπέδου αλλαγή είναι η επιβολή γενικού σχεδιασμού σε όλη τη χώρα, τόσο προχωρημένη, τόσο ευρωπαϊκή και τόσο σύγχρονη.

Αυτός ο σχεδιασμός θέλει μια δεκαετία για να δούμε τα αποτελέσματα του. Έχουν δίκιο όσοι τοποθετήθηκαν γι' αυτό, δεν μπορούμε να το δούμε σε ένα χρόνο. Μη πιστεύει κανείς ότι μπορούμε στην πολεοδομία να δούμε απαντήσεις, όπως βλέπουμε σε ένα οικονομικό νομοσχέδιο που βγάζει Φ.Π.Α. ή βάζει Φ.Π.Α. και, επομένως, έχουμε αποτελέσματα αύριο.

Στην πολεοδομία ωριμάζουν τα πράγματα σε πέντε χρόνια, βλέπουμε το αποτέλεσμα σε δέκα και κλείνει ο κύκλος στα εικοσιπέντε με τριάντα χρόνια. Αυτός είναι διεθνής κανόνας και να τον έχουμε στο νου μας. Δεν τελειώνουμε σήμερα με ένα νόμο και αύριο το πρωί λύσαμε το πρόβλημα και βλέπουμε αν αναπτύσσονται όπως θέλουμε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Σταθάκης, έχει το λόγο.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Νομίζω ότι το παρόν νομοσχέδιο προσπαθεί να επιλύσει, δεν θα τα λύσει αύριο, όπως ειπώθηκε τώρα, ένα μείζον πρόβλημα, το οποίο είναι εκτός σχεδίου εντός σχεδίου, τα συσσωρευμένα προβλήματα από μερικά σχέδια εδώ, μερικά εκεί και λίγα παρακάτω, ένας κατακερματισμός.

Τα τοπικά χωρικά σχέδια, σκεφτείτε τα μαζί με το Κτηματολόγιο, καλούνται να επιλύσουν από κοινού όλα τα προβλήματα που αφορούν την ασφάλεια δικαίου, το ζήτημα της ιδιοκτησίας και των εν δυνάμει χρήσεων γης, οικιστικών και κάθε άλλης μορφής, στο μέλλον.

Είναι οι δύο τομές που, αν ολοκληρωθούν τα τοπικά χωρικά σχέδια σε επίπεδο δήμων, καταργήσαμε και το κατώτερο επίπεδο που υπήρχε σε μικρότερες ενότητες των δήμων, όπως υπήρχε στον προηγούμενο νόμο, θα μας επιτρέψουν να δημιουργήσουμε το πλήρες χωροταξικό σχέδιο για όλη τη χώρα. Αν το κάνουν οι δήμοι, πόσο γρήγορα θα το κάνουν και πόσο γρήγορα θα έχουμε τις προδιαγραφές;

Στην προηγούμενη συζήτηση απαντήσαμε ότι και στα τρία επίπεδα εθνικό, περιφερειακό και τοπικό χωρικό, τη δουλειά υποδομής, δηλαδή τις προδιαγραφές, θα τις βγάλουμε Γενάρη, Φλεβάρη και Μάρτη του 2017. Άρα, η έναρξη θα είναι γρήγορη.

Από κει και πέρα, όλοι καταλαβαίνουμε ότι η ολοκλήρωση ενός τόσο μεγάλου εγχειρήματος, όπως είναι τα τοπικά χωρικά σχέδια που θα καλύψει το σύνολο μαζί και το Κτηματολόγιο που όλοι ελπίζουμε ότι το 2020 επιτέλους, θα δημιουργήσει ένα πολύ διαφορετικό πλαίσιο για τον σχεδιασμό στη χώρα. Ακριβώς, διότι θα ενσωματώσουν τη βάση πάνω στην οποίαν όλη αυτή η συζήτηση έχει νόημα. Διότι, όλη αυτή η συζήτηση και τα προηγούμενα χρόνια δεν είχε νόημα όχι μόνο από την ανασφάλεια που υπήρχε, όχι μόνο από τον αυθαίρετο τρόπο παρεμβάσεων και σχεδιασμού. Κάθε τύπος που προσπαθούσαμε να συλλάβουμε ερχόταν να επιλύσει ένα πρόβλημα μη ύπαρξης, πρώτον, Κτηματολογίου, δεύτερον, ενιαίων κανόνων σε τοπικό επίπεδο που καθορίζουν τι ακριβώς προβλέπεται σε κάθε επίπεδο για να γίνει αυτό.

Υπό το πρίσμα αυτό, το οποίο, όπως καταλαβαίνετε, αυτή είναι η σκέψη του νομοθέτη με χρονικούς ορίζοντες, ελπίζω ταχύτερους από αυτούς που ειπώθηκαν πριν, για να μπορέσουμε να κάνουμε ένα πολύ μεγάλο άλμα. Υπό αυτό το πρίσμα, πρέπει να δούμε διάφορα θέματα που τίθενται και τέθηκαν στη συζήτηση.

Η πρώτη ενότητα θεμάτων που αφορούν τους γενικούς κανόνες, συντελεστές στις περιπτώσεις βιομηχανικών υποδομών, περιοχών και ούτω καθεξής, προφανώς και δεν είναι στη σκέψη του νομοθέτη να βάλει τον γενικό κανόνα για όλη τη χώρα. Τους συντελεστές για την βιοτεχνική περιοχή στα Χανιά, στο Ηράκλειο, στην Κοζάνη, δεν ξέρω πού, προφανώς ανάλογα με τις συνθήκες θα την ορίζουν μέσα στο πλαίσιο του σχεδιασμού, του περιφερειακού και του τοπικού. Προσπάθεια να επιβάλουμε έναν ενιαίο κανόνα κατά τη γνώμη μου αναιρεί αυτή τη στιγμή όλη τη φιλοσοφία και την προσπάθεια να υπάρξει μια πραγματικά ανάδειξη των κανόνων σχεδιασμού, έτσι όπως θα διατυπώνονται, επαναλαμβάνω, οι κανόνες σε εθνικό επίπεδο θα ορίζονται, σε περιφερειακό επίπεδο θα έχουμε την ενσωμάτωση όλων αυτών των πραγμάτων και έναν συντονισμό, ο οποίος θα επιδιώκει οι σχεδιασμοί και των δήμων να μην είναι ασυμβίβαστοι με τους όμορους δήμους και ούτω καθεξής. Και κυρίως, εν κατακλείδι, το τοπικό χωρικό σχέδιο το οποίο αποτελεί και το τελικό στάδιο.

Το δεύτερο τώρα, ο κ. Στασινός μπορεί να μην συμπαθεί την Κυβέρνηση, δικαίωμά σας δηλαδή, γιατί προεγγράφετε τις απόψεις της Κυβέρνησης για διάφορα θέματα με μία διάθεση αρνητική. Ας πούμε, προεγγράψατε ότι η Κυβέρνηση δεν συμπαθεί τα σύνθετα τουριστικά καταλύματα. Προεγγράψατε ότι η Κυβέρνηση δεν ενδιαφέρεται για τα ειδικά χωροταξικά. Προεγγράψατε διάφορες κρίσεις. Η αλήθεια είναι ότι έχει απόψεις για όλα αυτά που λέτε ή που εννοείτε, άλλα τουλάχιστον αυτές οι απόψεις διατυπώνονται ευθέως και δημοσίως και χωρίς καμία διάθεση να αποκαλύπτονται μέσω κάποιας διαδικασίας σαν αυτή που υπονοήσατε.

Λοιπόν, το ειδικό χωροταξικό τουρισμού έπεσε για πολύ συγκεκριμένους λόγους στο ΣτΕ.. Δεν ήταν μικρό το παράπτωμα. Έβγαλα εγώ ειδικό χωροταξικό και ξέχασα να φωνάξω το Συμβούλιο. Είναι κατανοητό προς πάσα κατεύθυνση αυτό; Δεν ήταν ένα μικρό ατόπημα. Ήταν μια πράξη που υποδήλωνε ότι η κείμενη νομοθεσία για κάποιο λόγο από κάποιους κυβερνώντες πριν δεν τηρείται ούτε στο ελάχιστο.

Λοιπόν, η επίκληση επειδή δεν ήταν απλό διαδικαστικό, ήταν κάτι περισσότερο από αυτό, άρα είχαμε έωλη διαδικασία η οποία πιθανότατα την επηρεάζει και την ουσία του όλου σχεδίου, ο τρόπος με τον οποίον δηλαδή η διαδικασία αυτή επιταχύνθηκε και έγινε και τα λοιπά και δεν μπήκαμε καν στην ουσία της συζήτησης εννοώ.

Άρα, στη διακριτική ευχέρεια της Κυβέρνησης είναι και νομίζω να είναι από όλους αποδεκτό ότι δεν θα λύσουμε το διαδικαστικό μόνο, θα μπούμε και στην ουσία της συζήτησης. Σαφές προς πάσα κατεύθυνση; Δεν θα φτιάξουμε ένα συμβούλιο εν τάχει και θα φέρουμε το ίδιο, θα μπούμε στην ουσία της συζήτησης. Αυτό είναι ένα σαφές, κατανοητό και να μην έχουμε καμία παρεξήγηση επ’ αυτού.

Θα φέρουμε ειδικό χωροταξικό για τον τουρισμό, μπαίνοντας και στην ουσία της συζήτησης. Να είναι σαφές αυτό. Συνεπώς, μακριά από εμάς η ιδέα ότι θα ξαναφέρουμε μέσα από μια διαδικασία εξπρές για να καλύψουμε ένα νομικό πρόβλημα, γιατί επαναλαμβάνω δεν ήταν άσχετο το ένα από το άλλο. Διατηρώντας, βέβαια, όλες τις μέριμνες τις οποίες ειπώθηκαν και τις μέριμνες μιας ισορροπίας που πρέπει να υπάρχει με όλο το γενικό σχεδιασμό στα τρία επίπεδα και να μην έρχεται να δυναμιτίσει κάθε έννοια σχεδιασμού, τα ειδικά χωροταξικά όχι μόνο για τον τουρισμό, για τα ορυχεία και ούτω καθεξής.

Θα επιμείνω λίγο στην προέγκριση, γιατί το θεωρώ βασική καινοτομία του νομοσχεδίου και πρέπει να λυθούν, όχι μόνο αν υπάρχουν δυσνόητα πράγματα, πρέπει να διασαφηνιστεί απολύτως αυτό.

Η έννοια της προέγκρισης έρχεται να βοηθήσει. Δεν έρχεται να αποτρέψει ή να κάνει πιο περίπλοκη την κατάσταση. Επειδή λοιπόν η προέγκριση, επαναλαμβάνω, με προαπαιτούμενα πολύ απλά, όχι σύνολο μελετών, όχι περίπλοκες μελέτες, το στρατηγικό σχέδιο της χρήσης και την πρόθεση της επένδυσης και τι απαιτεί από το ειδικό σχέδιο, το χωρικό, τι αποκλίσεις δηλαδή και για ποιο λόγο. Ένα προσχέδιο, σε αυτό το οποίο αναφέρεται.

Αυτός ο τύπος αξιολόγησης και προέγκρισης δημιουργεί ένα ασφαλές πλαίσιο από κει και πέρα για τον επενδυτή. Διότι, δημιουργεί από την πρώτη μέρα πριν μπούμε σε όλη την διαδικασία αυτή, μια διοικητική πράξη δεν μπορεί να την βγάλει ένα γνωμοδοτικό όργανο, πρέπει να το υπογράψει ο Υπουργός. Δεν γίνεται το γνωμοδοτικό όργανο να κάνει διοικητική πράξη. Είναι διοικητική πράξη, έχει ισχύ στο μέτρο που μπορεί να έχει η προέγκριση. Δημιουργεί την ασφάλεια δικαίου, ο επενδυτής ολοκληρώνει όλη τη διαδικασία μελετών αδειοδότησης κ.λπ., έχοντας ένα ισχυρό χαρτί περί συμβατότητας του όλου εγχειρήματος.

Αυτό, διευκολύνει τη διαδικασία και φυσικά, αποδυναμώνει τους κινδύνους στην πορεία αυτή, το ένα στοιχείο της αδειοδότησης να δυναμιτίσει την επένδυση αυτή. Άρα, η πρόθεσή του είναι σαφής. Υπάρχει, ας το πω κατ' αναλογία στις στρατηγικές επενδύσεις, ένας τύπου προέγκρισης του σχεδίου, ενσωμάτωσης του. Προσπαθεί, δηλαδή, να υπάρχουν εκ των προτέρων οι ακριβείς αλλαγές που γίνονται στο σχέδιο του επενδυτή και αναφέρομαι σε στρατηγικές επενδύσεις. Έρχεται στο Υπουργείο Ανάπτυξης, απαντά η Επιτροπή, αυτό το αναγνωρίζω, αυτή την παρέκκλιση από τους πολεοδομικούς κανόνες τη δέχομαι, την άλλη δεν τη δέχομαι.

Διαμορφώνεται το πλαίσιο μέσα από το οποίο ο άλλος δημιουργεί την ασφάλεια του ότι όταν προχωρήσει αυτό ξέρει επακριβώς τους όρους και τις διαδικασίες με τους οποίους θα προχωρήσει στη στρατηγική του επένδυση.

Άρα, είναι κάτι ανάλογο, το οποίο επαναλαμβάνω, εφόσον οι κανόνες, συμμερίζομαι να μην είναι γκρίζα ζώνη συνδιαλλαγής, αλλά αυτοί που τίθενται από τη νομοθεσία και διαμορφώνουν ένα πολύ πιο ασφαλές πλαίσιο για όλους.

Είναι θετική η ιδέα για το μηχανισμό παρακολούθησης και είμαι υποστηρικτής αυτής της ιδέας, που αφορά στο σύνολο των πραγμάτων και των δημόσιων έργων και της νομοθεσίας και του περιφερειακού σχεδιασμού.

Το περιφερειακό επίπεδο είναι ίσως το καλύτερο επίπεδο, στο οποίο μπορεί να υπάρχει ένας μόνιμος ή μονιμότερος μηχανισμός παρακολούθησης των εξελίξεων γύρω από τον περιφερειακό σχεδιασμό, το οποίο ουσιαστικά θα διευκολύνει την αναθεώρηση της συζήτησης των περιφερειακών σχεδίων. Αυτά ήθελα να πω και σας ευχαριστώ όλους.

Υπάρχουν πάρα πολλές προτάσεις, οι οποίες θα μπορούσαν, υπό ορισμένες συνθήκες, να είχαν ενσωματωθεί, όμως δεν κλείνει η συζήτηση εδώ.

Ένα μέρος αυτών των προτάσεων θα ενσωματωθεί στις προδιαγραφές που θα βγουν στους αμέσως επόμενους μήνες.

Υπάρχει μια επιφύλαξη στο να τις ενσωματώσουμε στο νόμο, όμως σημαντικές από αυτές τις προτάσεις θα ενσωματωθούν στις προδιαγραφές του σχεδιασμού, όπως θα διατυπωθούν το Γενάρη, το Φλεβάρη και το Μάρτη στις τρεις σχετικές υπουργικές αποφάσεις.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε όλους και όλες που ήρθατε και συμμετείχατε στη διαβούλευση και σας ευχόμαστε καλό απόγευμα και καλές γιορτές.

Η επόμενη συνεδρίαση της Επιτροπής μας θα είναι αύριο, Παρασκευή 16 Δεκεμβρίου 2016, την 12η μεσημβρινή, ενώ στις 9.30 το πρωί θα ήθελα να θυμίσω στα μέλη της Επιτροπής μας, ότι θα έχουμε εδώ τον Υπουργό Αγροτικής Ανάπτυξης και Τροφίμων, κ. Αποστόλου για την ενημέρωση των μελών της Επιτροπής σχετικά μετην παραγωγική ανασυγκρότηση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Θεοφύλακτος Γιάννης, Καρακώστα Εύη, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Σηφάκης Γιάννης, Συρμαλένιος Νίκος, Δήμας Χρίστος, Κατσαφάδος Κωνσταντίνος, Μπασιάκος Εμμανουήλ, Σκρέκας Κωνσταντίνος, Μανωλάκου Διαμάντω, Λαζαρίδης Γεώργιος και Μαυρωτάς Γεώργιος.

Τέλος και περί ώρα 16.00΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**